description: Eesti võrkpallikoondis sai EM-valiksarja teise ringi avaturniiri viimases mängus Makedoonia vastu 3:2 võidu. Avageimi kaotas Eesti napilt 26:28, kuid suutis teises vaatuses seisu viigistada, võites geimi 25:22. Kolmandas geimis olid taas paremad eestlased ning nii võideti seisuga 25:23. Neljas vaatus kuulus taas Makedooniale, kes võitis skooriga 27:25 ja nii mindi vastu otsustavale viiendale geimile. Eesti suutis seal näidata kindlamat mängu ja võita geimi 15:11 ning kogu mängu 3:2.

title: Eesti sai vana sõbra Makedoonia üle EM-valiksarjas napi võidu

maintext:
Mängu käik:
Et kohtumises Rumeeniaga osutus teises geimis sekkunud diagonaalründaja Renee Teppan jokkeriks ja suuresti tänu tema sekkumisele sai Eesti uue hingamise ning lõpuks ka võidu, usaldas peatreener Gheorghe Cretu ta täna Makedoonia vastu platsile algkoosseisus. Ülejäänud alustajad olid samad: Kert Toobal, Keith Pupart, Robert Täht, Andri Aganits, Ardo Kreek ja libero Rait Rikberg.
Makedoonia lõi head servi ja meie vastuvõtt polnud kõige kindlam. Lisaks tegutses makdeoonlaste liider Nikola Gjorgiev väga tulemuslikult ning Makedoonia haaras geimi keskel 14:10 eduseisu. Tagaajamine jätkus, kuni jõuti 20:20 viigini. Siis tegutses korduvalt hästi Eesti blokk: 23:23. Siis hea serv Tähelt ning punkt Teppanilt ja Eesti juhtis 24:23, ent seejärel eksis Täht servil. Taas punkt blokist ja teine geimpall. Aga eksiti ise ja Makedoonia läks 26:25 ette. Viga servil ning 26:26 tablool. Lõpus eksiti liialt ja geim Makedooniale 28:26.
Teist geimi läks Eesti 7:4 juhtima, ent siis hakkas koostöö taas lonkama. Puparti asemele tuli mängu Rauno Tamme. 16:16 seisult tõi punkti Toobal. Tähe ja Kreegi punktidest said eestlased kahega ette (20:18). Mängumeeste punktidel olid kindlamad eestlased ja geim Eestile 25:22. Ja üldseis 1:1.
Kolmanda geimi algus sujus kui õlitatult: blokk pidas ja vigu ei tehtud ning Eesti 4:0 eduseisul võttis Makedoonia mõtlemisaja. Kasu sellest ei tõusnud, eestlased olid teiseks tehniliseks vahejaks eest 16:8. Juhiti juba 19:11, ent makedoonlased tulid veel kolme punkti kaugusele (17:20) ning Cretu võttis aja maha. Makedoonia pääses veel punkti kaugusele 22:23, geim siiski meile 25:23.
Neljas geim oli eestlaste jaoks algusest peale nagu õudusunenägu: kohe jäädi 2:6 taha ja kuigi vahepeal jõuti punkti kaugusele, siis vahe aina suurenes. 16:22 kaotusseisust jõudsid eestlased veel 23:23 viigini. Punkt-punktis kulgenud thrilleri võitis 27:25 Makedoonia. Seega läks tarvis viiendat geimi.
Viies geim algas taas kenasti, Tähe rünnakud viisid Eesti 4:0 ette, ent see edu sulas. Pupartile anti soe pall ja seis 6:5 Eestile. Teppani rünnakutest saadi 10:7 eduseis, selle lisandus praak makedoonlastelt. Treialilt ilus temporünnak ning Eesti oli ees 12:9. Lõpus näitas taset Täht ja geim võideti lõpuks 15:11.
Mängu eel:
Kuigi Eesti on Makedooniaga kohtunud ajaloos vaid neljal korral, on kõik mängud toimunud viimase kahe aasta jooksul. Esmalt olid Eesti ja Makedoonia vastamisi Euroopa liiga alagrupiturniiril, kus Eesti sai Pärnus kaks kindlat võitu. Balkani riik võttis revanši võimsa esitusega sarja poolfinaalis, kus võideti Eestit 3:0. Tänavuse hooaja Euroopa liiga finaalis võttis omakorda revanši Eesti. Kohtumise võit viis Eesti tulevaks hooajaks Maailmaliigasse.
Pärast Euroopa liiga esikohamängu on Makedoonia võistkonnas toimunud treenerivahetus ja nüüd on ohjad Nikolai Jeliazkovi käes. Samamoodi on vigastus kimbutanud koondise tähtmängijast diagonaalründajat Nikolai Gjorgievit. Euroopa liigas kogus pallur sel hooajal 224 punkti, mis teeb geimi kohta müstilised 7,23.
EM-valiksarja teise ringi avamängus Rumeeniaga realiseeris ta 21 tõstest kaheksa ja eilses matšis tšehhidega 48st kuusteist, ent koguni kuraditosin üritust lõppesid vastaste blokis. Just sulustamises on Makedoonlased senises mõlemas kaotusseisus konkurentidele selgelt alla jäänud. Avamängus ei saanud nad ühtegi blokki (Rumeenia 13) ja eile olid kaotusnumbrid 6:19.
F-alagrupis on jätkab täiseduga Tšehhi, kes täna mängib Rumeeniaga. Eestil ja Rumeenial on mõlemal kaotuse kõrval üks võit, Makedoonia pole seni võiduarvet avanud. Otsepääsme EM-finaalturniirile tagab kvarteti parim, teise koha omanikku ootab oktoobris ees valikturniiri kolmas ring.


description: Jäähoki maailma karikaturniiri on hästi alustanud nö koondmeeskonnad. Kui avapäeval alistas Euroopa koondis 3:0 USA, siis läinud ööl oli Põhja-Ameerika 4:1 üle Soomest.

title: Ei mingit võimalust! Soome hokikoondis kaotas kindlalt Põhja-Ameerikale

maintext:
Põhja-Ameerika koondis võitis avakolmandiku 1:0, kuid teise kolmandiku lõpuks oldi ees juba 4:0. Võitjate poolel tegid skoori Jack Eichel, Johnny Gaudreau, Nathan MacKinnon ja Jonathan Drouin.
Soomlaste ainsa värava eest hoolitses Valtteri Filppula, seejuures jõudis Soome oma ainsa tabamuseni, kui kohtumise lõpuni oli jäänud veel 4 minutit ja 7 sekundit.
Põhja-Ameerika koondis domineeris kohtumist kindlalt ning pealeviskeid tehti kokku 43. Soomlased viskasid peale 25 korda. Pekka Rinne tegi soomlaste väravas seega 39 ja Matt Murray võitjate ridades 24 tõrjet.
B-alagrupis on avavooru järel Põhja-Ameerika 2 punktiga liidriks. 2 punkti on ka Rootsil, kes alistas 2:1 Venemaa. Venemaal ja Soomel on avavooru järel punktiarve avamata. Teises voorus kohtuvad B-alagrupis omavahel Venemaa – Põhja-Ameerika ning Soome – Rootsi. Alagrupist pääseb edasi kaks paremat meeskonda.

fasttext_language: et


description: Elisabeth Egel tuli Rio paraolümpial 200 m kompleksujumises viiendaks, Egert Jõesaar heitis ennast kettaheites kaheksandaks.

title: Video: Egel tõi Eestile paraolümpialt viienda koha

maintext:
Elisabeth Egel alustas võistluspäeva uue isikliku rekordiga pääsedes neljanda ajaga kindlalt finaali. Egel parandas oma aega uuesti ka õhtuses finaalis ning saavutas 200 m kompleksujumises ajaga 2.55,62 viienda koha, mis on ühtlasi ka seni Eesti sportlaste seas parim tulemus Rio paraolümpiamängudelt. Egeli isiklik abistaja nii treeningutel kui võistlustel on Liina Heinsaar.
Rios tegi oma esimese etteaste ka kergejõustiklane, kes saavutas liikumispuudega sportlaste võistlusklassis F44 kettaheites kaheksanda koha. Viimasel katsel heidetud 46.61 oli väga lähedal ka Jõesaare isiklikule rekordile (46.72).
Egert Jõesaar. Эгерт Йыесаар./ Eesti Invaspordi Liit


description: Tänavusel Tartu Rallil kaheveoliste kuni 1,6-liitrise mootoriga autode EMV3 arvestuses Eesti meistritiitli kindlustanud Miko-Ove Niinemäe tuleb järgmisel nädalal Saaremaal starti Škoda Fabia R5-ga.

title: Miko-Ove Niinemäe toob Saaremaal starti R5 võistlusauto

maintext:
«Võtame seda rallit kui valmistumist tulevikuks, seega loodame, et saate meid veel R5 roolis näha, kuid hetkel veel midagi lubada ei saa,» ütles Niinemäe Saarte Häälele.
Niinemäe sõnul on Saaremaa rallil peamiseks eesmärgiks aru saada R5 olemusest. «Suuri eesmärke me endale seada ei saa, kuna tegemist on pea esimeste kilomeetritega neljarattaveolise autoga. Peamine on nautida,» nentis Niinemäe.
Järjekorras 49. Silveston Saaremaa Ralli toimub 7.-8. oktoobrini. Esmaspäevase seisuga on registreerunud juba 95 ekipaaži. Ka Timmu Kõrge ja Kaido Kaubi on Saaremaal taas stardis Ford Fiesta R5 võistlusautoga. Lisaks stardivad R5-ga Kaspar Koitla ja Radik Shaymiev.


description: Prantsusmaa ajakiri France Football teatas, et aasta parima jalgpalluri valimisel ei saa peatreenerid ja mängijad enam hääletada. Viimasel kuuel aastal on auhinda välja andnud ajakiri ning Rahvusvaheline Jalgpalli Liit FIFA üheskoos. Nüüd tahetakse taas Ballon d’Or’i välja anda nii, et hääletajate seas oleksid ainult ajakirjanikud.

title: Maailma parima jalgpalluri valimise ümber valitseb suur segadus

maintext:
Koos hakati auhinda välja andma 2010. aastal ja seejärel on ühise auhinna võitnud neljal korral Lionel Messi ja kahel juhul Cristiano Ronaldo.
Varem oli olemas kaks konkureerivat auhinda, millest üks oli Ballon d’Or ja teine FIFA aasta mängija auhind. Kuni 1995. aastani anti Ballon d’Or parimale Euroopa jalgpallurile ja sealt edasi parimale Euroopas mängivale jalgpallurile.
Nüüd on andnud France Football teada, et tänavu koosneb hääletajate ring taas ainult ajakirjanikest, nagu oli ka 2009. aastal. Esimesse valikusse kuulub sel aastal 30 parimat jalgpallurit ja enam ei nimetata lõpus kolme parimat, kelle seast selgub siis võitja.
FIFA ei ole veel teada andnud, kas nad annavad välja ka konkureeriva auhinna. FIFA andis iseseisvalt maailma parima jalgpalluri auhinda välja aastatel 1991 kuni 2009.


description: Eelmise aasta cyclo-crossi maailmameister Mathieu van der Poel ei toeta Rahvusvahelise Jalgratta Liidu (UCI) otsust alustada MK-sarja kahe etapiga USAs. Hooaeg avatakse kolmapäeval Las Vegases, teine etapp toimub laupäeval Iowas.

title: Maailmameister kritiseeris ideed korraldada kaks MK-etappi USAs

maintext:
«Mida nad tahavad kahe MK-etapiga USA-s saavutada? UCI peaks ala rahvusvahelisemaks muutmisega alustama Euroopast. Isegi, kui ma poleks vigastatud, siis ma ei tea, kas oleksin USA-sse reisinud,» vahendab Spordipartner Beobank-Corendoni meeskonna liidrit.
UCI president Brian Cookson kostis aga, et cyclo-crossi vastu valitseb ülemaailmne huvi ja pealegi on USA majandus maailma üks suuremaid. «Rattasport peab olema esindatud seal, kus liigub raha,» lisas Cookson.


description: Mehhikos Cozumelis toimuval triatloni olümpiadistantsi U23 maailmameistrivõistlustel saavutas eestlane Kaidi Kivioja viienda koha.

title: Triatleet Kivioja tuli U23 MMil viiendaks

maintext:
Medalimehed, tipud, kustunud lootused ja põrumised
Rio olümpia näitas, et Eesti spordi keskmisel tasemel pole viga – üksteist esikümne kohta pole halb saavutus. Samas võideti vaid üks medal ning see on viimase 20 aasta suveolümpiate viletsaim tulemus. Mitu medalilootust suutis oma võimaluse ise luhta ajada. Lisaks polnud puudust ka lihtsalt põrujatest ja nendest, kelle tase ei võimaldagi tippkonkurentsi sekkuda. Postimehe olümpiatiim andis Eesti sportlaste esinemisele hinnangu ja jagas nad vastavalt sooritusele gruppidesse.


description: Rootsis paljastati orienteerumisvõistlusel petis, kes kasutas võltsidentiteeti.

title: Soomlasena esinenud rootslane sai pettuse eest karmi karistuse

maintext:
55-aastane rootslane osales Dalarnas Sälenis peetud O-Ringeni orienteerumisvõistlustel kahe nime all, kasutades enda pärisnime ja väljamõeldud Soome nime. Petturi nipp oli lihtne – ta tutvus esmalt rajaga valenime all ja läbis selle siis õige nime all, saavutades suurepärase aja.
Vahele jäi kavalpea aga üsna haledal moel. Nimelt katkestas ta valenime all võisteldes viienda etapi, kuid unustas sellest korraldajatele teada anda. Teda hakati taga otsima ja vale paljastus. Lisaks oli mees end võistlustele üles andes kasutanud mõlema nime puhul ühte ja sama meiliaadressi, mistõttu korraldajatel oli lõpuks lihtne pettuse otsad kokku viia.
Viiepäevasel O-Ringeni võistlusel osaleb igal aastal umbes 20 000 orienteerujat. Nelja päeva järel juhtis ebaausal moel edu saanud mees oma vanuseklassis sarja, kuid mõistagi tema tulemus tühistati. Ühtlasi määrati talle kaheaastane võistluskeeld, mis kestab kuni 2018. aasta 14. septembrini.


description: Eesti võrkpallikoondis lõpetab täna EM-valiksarja teise ringi avaturniiri, kui Rumeenias minnakse vastamisi Makedooniaga. Kell 17 algavast matšist teeb Postimees otseülekande.

title: Postimehe otsepilt: Eesti koondisel seisab ees Euroopa liiga finaali kordusetendus

maintext:
Kuigi Eesti on Makedooniaga kohtunud ajaloos vaid neljal korral, on kõik mängud toimunud viimase kahe aasta jooksul. Esmalt olid Eesti ja Makedoonia vastamisi Euroopa liiga alagrupiturniiril, kus Eesti sai Pärnus kaks kindlat võitu. Balkani riik võttis revanši võimsa esitusega sarja poolfinaalis, kus võideti Eestit 3:0. Tänavuse hooaja Euroopa liiga finaalis võttis omakorda revanši Eesti. Kohtumise võit viis Eesti tulevaks hooajaks Maailmaliigasse.
Pärast Euroopa liiga esikohamängu on Makedoonia võistkonnas toimunud treenerivahetus ja nüüd on ohjad Nikolai Jeliazkovi käes. Samamoodi on vigastus kimbutanud koondise tähtmängijast diagonaalründajat Nikolai Gjorgievit. Euroopa liigas kogus pallur sel hooajal 224 punkti, mis teeb geimi kohta müstilised 7,23.
EM-valiksarja teise ringi avamängus Rumeeniaga realiseeris ta 21 tõstest kaheksa ja eilses matšis tšehhidega 48st kuusteist, ent koguni kuraditosin üritust lõppesid vastaste blokis. Just sulustamises on Makedoonlased senises mõlemas kaotusseisus konkurentidele selgelt alla jäänud. Avamängus ei saanud nad ühtegi blokki (Rumeenia 13) ja eile olid kaotusnumbrid 6:19.
F-alagrupis on jätkab täiseduga Tšehhi, kes täna mängib Rumeeniaga. Eestil ja Rumeenial on mõlemal kaotuse kõrval üks võit, Makedoonia pole seni võiduarvet avanud. Otsepääsme EM-finaalturniirile tagab kvarteti parim, teise koha omanikku ootab oktoobris ees valikturniiri kolmas ring.


description: Rio paraolümpiamängudel hukkus Iraani rattur Bahmad Golbarnezhad. 48-aastane Golbarnezhad osales meeste maanteesõidus, kuid kukkus mägisel rajalõigul ja sai seejärel infarkti. Ehkki iraanlane viidi kiirelt Barra haiglassa, ei õnnestunud arstidel tema elu päästa.

title: Tragöödia Rios: paraolümpiamängudel võistelnud jalgrattur hukkus

maintext:
Golbarnezhad, kes osales ka nelja aasta tagustel Londoni mängudel, oli Iraani Paraolümpiakomitee teatel tegelenud rattasõiduga 12 aastat. Ta oli abielus ja poja isa.
Rio mängude maanteesõidu rada pälvis suvemängude ajal palju kriitikat, eriti Vista Chinesa ring, kus naiste grupisõidu ajal kukkus rängalt hollandlanna Annemiek van Vleuten. Paraolümpiamängude rattasõit peeti aga ohutumal Grumari ringil. Iraani paraolümpiakomitee kinnitusel kukkus Golbarnezhad ringi esimesel läbimisel kohaliku aja järgi kella 10.35 paiku, olles parajasti kurvilisel laskumisel. Arstid andsid talle parajasti esmaabi ja valmistusid teda haiglasse toimetama, kui iraanlast tabas infarkt.
Kolmapäeval oli Golbarnezhad osalenud C4-võistlusklassis ka temposõidus, saades seal 14. koha. Täna toimuval lõputseremoonil mälestatakse iraanlast leinaseisakuga, samuti on olümpiaküla vardas langetatud poolde masti Iraani lipp.
Tegemist on esimese võistlusel aset leidnud surmajuhtumiga paraolümpiamängudel või suveolümpiamängudel alates 1960. aasta Rooma mängudest, kui 100 km meeskondliku temposõidu ajal hukkus taanlane Knud Enemark Jensen. Jensen sai sõidu käigus kuumarabanduse, kukkus, lõi pea vastu äärekivi ja suri saadud vigastustesse.


description: Inglismaa jalgpalli kõrgliigas alistas Liverpool võõral väljakul Londoni Chelsea 2:1. Vigastust raviv Ragnar Klavan koosseisu ei kuulunud.

title: Klavanita Liverpool alistas seni kaotusteta püsinud Chelsea

maintext:
Mänguskoori avas vigastuspausilt naasnud Liverpooli keskkaitsja Dejan Lovren, 2:0 viis oma koduklubi juhtima tõelise iluvärava löönud Jordan Henderson. Chelsea tuli mängu tagasi kohtumise 62. minutil, kui täpne oli Diego Costa.
Liverpoolil on nüüd viie mänguga kogutud kümme punkti, mis annab hetkel neljanda koha. Hooaja esimene kaots jätab Chelsea hetkel tabelis kolmandaks – ka neil on viie mänguga koos kümme punkti. Kuuendas mänguvoorus mängib Liverpool kodus Hull Cityga, Chelsea sõidab külla linnarivaalile Londoni Arsenalile. Homme mängitakse Premier League'is viis ning pühapäeval neli kohtumist.
Enne mängu:
Inglismaa kõrgliigas kohtuvad täna kell 22 algavas mängus Londoni Chelsea ja Liverpool. Seni alistamatu Chelsea (kolm võitu ja viik) on tabelis teisel kohal, Liverpool (kaks võitu, kaotust ja viik) on kuues.
Mäletatavasti mängisid meeskonnad omavahel ka hooajaeelses mängus, kus Eesti koondise kapten tegi Liverpooli särgis debüüdi. Mängu eestlase koduklubi küll 0:1 kaotas, kuid Klavan tegi igati soliidse partii. Sealjuures tegi Chelsea poolkaitsja Cesc Fabregas Klavani vastu punase kaardi väärilise vea.
Fabregas palus hiljem Klavanilt vea pärast vabandust ning õnneks ei saanud Eesti koondise keskkaitsja intsidendis ka tõsisemalt vigastada. Sellest hoolimata meenutavad mitmed Inglismaa meediaväljaanded kohtumise eelvaadetes kõnealust olukorda. Kokkuvõtlikult mainivad nad, et Fabregase punane kaart iseloomustab seda, kuivõrd tulised on kahe klubi omavahelised kohtumised.
Liverpooli peatreeneri Jürgen Kloppi jaoks on heaks uudiseks keskkaitsja Dejan Lovreni vigastusest taastumine, mis aga tähendab tõenäoliselt seda, et Klavan täna mängu ei alusta. Samas mainitakse välismeedias, et ka Klavan on oma põlvevigastusest taastunud. Eeldatavates algkoosseisudes pakutakse Lovreni partnerina keskkaitsesse Joël Matipit.


description: Tartu Maratoni Kuubiku viimane etapp ja Eesti kõige ilusama jooksurajaga 5. Tartu linnamaraton, mis toimub 1. oktoobril, jõuab otseülekandes kõikide Postimehe lugejateni.

title: Postimehe otsepilt: laupäeval joostakse 5. Tartu linnamaraton

maintext:
Otseülekanne algab viis minutit enne 42 km starti ehk 8.55 ja lõppeb pärast seda, kui finišeerinud on viimane osaleja. Finiš suletakse Tartus Raekoja platsil kell 15.30.
Lisaks 42 km distantsile näeb ülekandes ka 21 km võistlust, mis saab stardi kell 10.30. 10 km osalejad stardivad kell 13.30.
Ülekandes näeb kõiki starte Vabaduse puiesteelt ning finišeid Raekoja platsil ning otsepilti tuleb lisaks ka kahest punktist rajalt.


description: Autoralli MM-sari jätkub sel nädalal Prantsusmaal, kui kavas on Korsika ralli. Kodumaal peetaval etapil võib endale MM-tiitli kindlustada Volkswageni piloot Sebastien Ogier.

title: Ogier võib sel nädalal tõusta Kankkuneni ja Mäkineni kõrvale

maintext:
Ogier on maailmameistriks kroonitud viimasel kolmel hooajal ning tänavuse tiitlivõidu korral tõuseks ta soomlaste Juha Kankkuneni ja Tommi Mäkineni kõrvale. Tiitlivõitude osas on ülekaalukalt esikohal Sebastien Ogier, kes krooniti maailmameistriks 9 korral.
Neli etappi enne hooaja lõppu on Ogieril liidrina koos 169 punkti. Teine on tema tiimikaaslane Andreas Mikkelsen 110 silmaga. Kolmandat positsiooni jagavad Hyundai rooli keeravad Hayden Paddon ja Thierry Neuville 94 punktiga.
Ogier kindlustab endale Korsikal MM-tiitli, kui ta võidab ralli ning saab esikoha ka viimasel punktikatsel ning Mikkelsen teenib kokku alla 3 silma. Lisaks peavad Paddon ja Neuville koguma alla 19 punkti ja selliste asjade kokkulangemisel ongi Ogier neljandat korda maailmameister.
Kõige rohkem MM-tiitleid:
1. Sebastien Ogier (Prantsusmaa) 9 MM-tiitlit
2. Juha Kankkunen (Soome) 4 MM-tiitlit
3. Tommi Mäkinen (Soome) 4 MM-tiitlit
4. Sebastien Ogier (Prantsusmaa) 3 MM-tiitlit


description: Vormel-1 sarjas oma neljandat maailmameistritiitlit jahtiv Lewis Hamilton tunnistas, et võib-olla ei suudagi ta sel hooajal oma tiimikaaslasest Nico Rosbergist taas paremaks saada.

title: Hamiltoni ülestunnistus: võib-olla ei suudagi ma sel hooajal Rosbergi enam võita

maintext:
Mercedese tiimi kaks kanget Hamilton ja Rosberg on omavahel tihedalt mõõtu võtnud juba mitu viimast aastat, kuid seni on tiitliteni jõudnud just Hamilton. Tänavu alustas hooaega paremini Rosberg, kes võitis neli esimest etappi, ent siis kerkis tagasi poodiumi esimestele astmetele britt, kes võttis endale ka sõitjate arvestuse esikoha. Viimasel kolmel etapil on aga taas võidutsenud Rosberg, kes on nüüd kuus etappi enne hooaja lõppu ise esikohal. Sakslasel on sealjuures koos 273 punkti, Hamiltonil omakorda 265.
Briti sõitja tunnistas, et kuigi võistlus on tihe ja endasse tuleb uskuda, ei ole ta kindel, et suudab sel hooajal Rosbergi üle sõita. «Mul ei ole aimugi, kas võiduimpulss pöördub jälle minu kasuks või kunas see võiks juhtuda. Meil on veel kuus etappi sõita, seega pean lihtsalt endast kõik andma ja parimat lootma. See on kõik, mida sa sportlasena teha saad,» rääkis Hamilton.
Juba sel nädalavahetusel sõidetakse etapp Malaisias. Mullu võidutses seal Ferrari mees Sebastian Vettel, kelle järel Hamilton oli teine ja Rosberg kolmas.


description: Eesti meeste käsipallimeistrivõistlustel on neljandas voorus vastamisi seni täiseduga jätkavad tiitlikaitsja Põlva Serviti ning Viimsi/Tööriistamarket. Postimehe vahendusel näeb Viljandi HC ja HC Kehra/Horizon Pulp&Paperi kohtumist. Punktiarvet üritavad avada Aruküla ja Tallas. Tapa on neljandas voorus vaba.

title: Käsipalli meistriliigas kohtuvad täiseduga Serviti ja Viimsi

maintext:
28.09 kell 19.00. Põlva Serviti - Viimsi/Tööriistamarket (Mesikäpa Hall)
Seni kaks kohtumist võitnud tiitlikaitsja Põlva Serviti võõrustab Viimsi/Tööriistamarketit, kellel on kirjas kolm võitu, kuid kes möödunud hooajal medali võitnud meeskondadega veel kohtunud pole.
«Pärast seda vooru jääb maksimaalselt üks täiseduga võistkond,» tunnistas Serviti peatreener Kalmer Musting intriigi ja lisas, et hooaega euromängudega alustanud Serviti on septembris vormikõvera osas liikunud allamäge, kuid kuna algaval nädalal tehakse ka Balti liigas avapauk, üritab peatreener meeskonda siiski käima kloppida. «See nädal on tõesti põnev, aga kui näiteks oktoobri kalendrit vaadata, siis see tundub päris tühi,» lisas Musting.
Viimsi pidi eelmises voorus väikese šoki üle elama, kui lasi meistriliiga debütandi Tallase kindlalt juhtima ning vormistas võidu alles viimase veerandtunniga. «Alahindasime vastast ja meil polnud täiskoosseisu ka, aga ei soovi vabandusi otsida,» tõdes Pinnonen. «Tallas mängis tõesti hästi! Nad ei tundnud meie suhtes mingit aukartust.»
Pinnonen jäi realistiks ja tunnistas, et kohtumises Servitiga on just Viimsi eeldatavalt nõrgem pool. «Vähemalt on see mäng meile hea vormi test.»
28.09 kell 19.00. Viljandi HC - HC Kehra/Horizon Pulp&Paper (Viljandi Spordihoone; Postimehe otsepilt)
Mulluse hõbemedalisti Viljandi peatreener Marko Koks lootis, et tema hoolealuste vorm hakkab vaikselt ülespoole liikuma. «Nädalavahetusel on juba Balti liiga mängud ka ees, nii et tuleks käsipalli moodi mängu näitama hakata. Kehra on hea tugev vastane, kellega mängimine annab vormist hea ülevaate.»
Kehral on sarnaselt Viljandiga sel hooajal üks liigakaotus, kui eelmisel nädalal jäädi viie väravaga alla Põlva Servitile. «Nad pääsesid esimesel poolajal liiga lihtsalt domineerima, aga mängu käik näitas, et võitmatud nad pole,» leidis peatreener Indrek Lillsoo kaotuses ka positiivset. «Viljandi mängib palju kaitse pealt. Kui meil õnnestub see lahti harutada, siis võiks võit tulla küll.»
Kohtumises Viljandiga saab Kehrat aidata mängujuht Uku-Tanel Laast, kes pole Lillsoo sõnul veel tippvormis, kuid annab peatreenerile magusa käigu juurde. Marko Koks ei saa kasutada Kristo Voikat, kes rebestas eelmises liigamängus säärelihast. «Laseme tal rahulikult taastuda. Kui tal teist korda veel midagi sarnast juhtub, siis võib mängupaus venida pooleaastaseks.»
29.09 kell 18.40. HC Tallas - Aruküla (Kuristiku Gümnaasium)
Tallas võõrustab neljapäeval Aruküla ja soovib meistriliigas punktiarve avada. Head mängu näitasid debütandid juba eelmises voorus, kui juhtisid pikalt Viimsi vastu. «Eks meil sai jaks otsa ja kogemust on ka vähe,» sõnas peatreener Jüri Lepp. «Samas olime hädas karistusvisete realiseerimisel, mis edu korral oleks võimaldanud meil vahet alguses veel suuremaks venitada ja siis oleks ehk kõik võimalik olnud.»
«Treenime tugevalt edasi ja küll meil on aega veel ennast näidata. Kui Viimsi vastu ei õnnestunud, siis Aruküla vastu õnnestub,» lisas Lepp.
Aruküla sai eelmises voorus kodusaalis valusa kaotuse Tapa vastu. «Eks Tallase vastu on võitu sama raske saavutada kui Tapa vastu. Nädalaga pole seis ju muutunud. Tallasel jagub mehi, kes mängida oskavad,» ütles Aruküla loots Toivo Järv.


description: Rahvusvaheline Autospordiliit FIA avaldas tuleva hooaja vormel-1 karuselli võistluskalendri. Järgmisel aastal sõidetakse 21 etappi, hooaeg algab märtsi lõpus Austraaliast ning lõppeb kaheksa kuud hiljem Abu Dhabis.

title: Järgmise aasta vormel-1 võistluskalender sai põhimõtteliselt paika

maintext:
Hamiltoni ülestunnistus: võib-olla ei suudagi ma sel hooajal Rosbergi enam võita
Vormel-1 sarjas oma neljandat maailmameistritiitlit jahtiv Lewis Hamilton tunnistas, et võib-olla ei suudagi ta sel hooajal oma tiimikaaslasest Nico Rosbergist taas paremaks saada.
Kimi Räikkönen sai bossilt kiita
Ferrari vormel-1 sõitja Kimi Räikkönen sai tiimi bossilt viimase aja esituste eest kiita.
Hamilton ja Rosberg tegid Singapuris ajalugu
Möödunud nädalavahetusel Singapuris sõidetud F1 sarja etapil tegid ajalugu Mercedese sõitjad Nico Rosberg ja Lewis Hamilton.
Vormelilegend luges Hamiltonile moraali
Suurbritannia kolmekordne vormel-1 maailmameister sir Jackie Stewart luges valitsevale maailmameistrile Lewis Hamiltonile moraali.
Statistika ütleb: Rosberg on tänavune maailmameister
VORMEL-1. Hooaega nelja järjestikuse võiduga alustanud, kuid seejärel hoogu kaotanud ja ka MM-sarja liidrikoha tiimikaaslasele Lewis Hamiltonile loovutanud Nico Rosberg on oma Mercedese taas kihutama saanud. Eile Singapuris noppis ta kolmanda võidu järjest ja sel hooajal kokku juba kaheksanda. Ühtlasi kerkis ta taas MMi üldliidriks.
Rosberg võidutses Singapuris ja tõusis taas MM-sarja liidriks
Singapuri vormel-1 etapil sai tunda võidurõõmu Mercedese piloot Nico Rosberg, kes tõusis ühtlasi taas ka MM-sarja üldliidriks. Hooaja neli esimest etappi võitnud Rosberg on taas sattunud hea soone peale ning praeguseks on ta võitnud ka kolm viimast etappi. Teise koha saavutas Daniel Ricciardo Red Bullil ja kolmas oli seni MM-sarja juhtunud Lewis Hamilton Mercedesel. Esimesena jäi poodiumilt välja Kimi Räikkönen. Singapuri GP lõppseis: 1. Rosberg, 2. Ricciardo, 3. Hamilton, 4. Räikkönen, 5. Vettel, 6. Verstappen, 7. Alonso, 8. Perez, 9. Kvjat, 10. Magnussen. MM-sarja üldseis Singapuri etapi järel: 1. Nico Rosberg 273 punkti, 2. Lewis Hamilton 265, 3. Daniel Ricciardo 179, 4. Sebastian Vettel 153, 5. Kimi Räikkönen 148, 6. Max Verstappen 129, 7. Valtteri Bottas 70, 8. Sergio Perez 66, 9. Nico Hülkenberg 46, 10. Felipe Massa 41.


description: Jäähikoki maailma karikaturniiril suutis alagrupist edasipääsemise võimaluse säilitada Venemaa, kes sai 4:2 (0:1, 4:1, 0:1) võidu Põhja-Ameerika koondmeeskonna üle. B-alagrupis alistas Euroopa koondvõistkond lisaajal Tšehhi 3:2 (0:0, 1:1, 1:1, 1:0).

title: Video: Venemaa ärkas ning alistas ellujäämismängus Põhja-Ameerika

maintext:
Venemaa alustas öist alagrupimängu teadmises, et kaotuse korral neil turniiri poolfinaali asja pole. Põhja-Ameerika U23 hokimängijatest koosnev koondmeeskond viskas avakolmandikul aga vastuseta jäänud värava, kui täpne oli 2016. aasta NFLi drafti avavalik 19-aastane Auston Matthews.
Teisel kolmandikul suutis Venemaa tänu Vladislav Namestnikovi, Nikita Kutšerovi, Jevgeni Kuznetsovi ning Vladimir Tarasenko väravatele 4:1 juhtima minna, kuid omapoolse vastuse venelaste ärkamisele andis Morgan Rielly, kes vähendas Põhja-Ameerika vahe kahele väravale.
Kuigi Ryan Nugent-Hopkins suutis kohe kolmanda kolmandiku alguses venelaste väravavahi üle mängida, ei õnnestunud Põhja-Ameerikal viiki tabloole tuua ning mäng lõppes venelaste 4:3 võiduga. Tegelikult tegi Põhja-Ameerika mängu jooksul pea kaks korda enam pealeviskeid – kui Venemaa ründas vastaste väravat 25 korral, siis ameeriklased 46 korral.
Tšehhi ja Euroopa mängus sai oma esimese punkti tabelisse Tšehhi, kes lisaajal küll Euroopale alla jäi. Tšehhide kahe värava autorid olid Jakub Voracek ja Mats Zuccarello. Euroopa eest viskasid väravad Zdeno Chara, Martin Hanzal ning lisaajal sai otsustava tabamuse enda nimele Leon Draisaitl. Euroopa tegi mängu jooksul 41 pealeviset, Tšehhi 30.
Tabeliseis
A-alagrupp – Euroopa 4/2 (neli punkti kahest mängust), Kanada 2/1, Tšehhi 1/2, USA 0/1. B-alagrupp – Rootsi 2/1, Põhja-Ameerika 2/2, Venemaa 2/2, Soome 0/1.


description: Ameerika jalgpalliliigas NFL teenis Margus Hundi koduklubi Cincinnati Bengals ühe võidu kõrvale hooaja esimese kaotuse, kui 16:24 jäädi alla suurele rivaalile Pittsburgh Steelersile.

title: Fotod: Margus Hunt tegi NFLis taas hea esituse

maintext:
Sarnaselt avavoorule teenis Hunt ka eile ohtralt mänguaega ning eestlane teenis mänguaega nii kaitseliini keskel kui ka ääres. Positiivse poole pealt sai Hunt kirja kaks palliga läbimurdja mahamurdmist. Ühe sai ta kirja üksinda ning teise koos tiimikaaslasega. Lisaks tegutses ta pidevalt aktiivselt ja rikkus sellega vastaste rünnakurütmi.
Üldjoontes siiski kaitses väga hästi pidama ei saadud ning Steelers teenis hooaja teisest mängust enda teise võidu.
Hunt ja Bengals on taas võistlustules nädala pärast, kui koduväljakul minnakse vastamisi viimatise Super Bowli võitja Denver Broncosega.


description: Euroopa Jalgpalliliit (UEFA) otsustas, et Varssavi Legia peab Meistrite liigas oma kodukohtumise Madridi Reali vastu pidama tühjade tribüünide ees, sest fännid käitusid sobimatult hooaja avamängus Dortmundi Borussia vastu.

title: Varssavi Legia peab Madridi Reali vastu mängima tühjade tribüünide ees

maintext:
Eurosport vahendas täna, et UEFA määras Legiale fännide käitumise eest karistuseks 80 000 eurot, sest alagrupi esimeses kohtumises Dortmundiga proovisid Varssavi toetajad murda läbi barjääride, mis eraldasid neid Borussia fännidest. Lisaks kostitasid Legia poolehoidjad korda pidanud turvamehi pisargaasiga. UEFA trahvi taga oli ka asjaolu, et Legia fännid kasutasid staadionil pürotehnikat, loopisid väljakule esemeid ja kasutasid ka rassistlikke märkusi, klubile heideti omakorda ette ebapiisavat mängukorraldust.
Lisaks määratud rahatrahvile jääb aga Legia klubi ilma ka võimalikust suurest lisasummast, mida oleks võidud teenida oma kodumängul Madridi Reali vastu. Paraku teatas UEFA, et see kohtumine peetakse 2. novembril fännide ebasobiva käitumise tõttu suletud staadionil ehk tühjade tribüünide ees.


description: Müncheni Bayerni jalgpalliklubi treeningul testisid teineteise oskusi Franck Ribery ja Douglas Costa. Mehed lõid võidu penalteid ning kõige tähelepanuväärsema löögiga sai hakkama Costa, kes suutis kannaga saata palli ristnurka (nimetatud olukord videos alates 2.38).

title: Video: Müncheni Bayerni mängija lõi kannaga penalti ristnurka

maintext:
Jalgpalli Meistrite liiga hooaeg algas tõeliselt resultatiivselt – seitsme mängu peale löödu kokku 22 väravat. Suure panuse andsid sellesse Barcelona ja Müncheni Bayern, kes alistasid oma vastased vastavalt 7:0 ning 5:0. C-alagrupi mäng Manchester City ja Mönchengladbachi Borussia vahel lükati suure vihmasaju tõttu edasi.
Kas endine suure kolmiku liige kukutab nende ülemvõimu?
Euroopa klubivuti kõige mainekamat sarja ehk Meistrite liigat on juba aastaid valitsenud peaasjalikult kolm klubi: Madridi Real, FC Barcelona ja Müncheni Bayern. Tänavu üritab nendega vähemalt samale tasemele kerkida pururikas Manchester City. Endise Barcelona ja Bayerni juhendaja Pep Guardiola endale meelitanud inglased on tõenäoliselt peamine jõud, kes võiks senised võimutsejad paika panna.


description: 26-aastane Itaalia ründaja Mario Balotelli on viimastel aastatel juba paljude poolt maha kantud, kuid ründeäss on nüüd Prantsusmaa jalgpalliliigas tõestanud, et ta on leidnud uue hingamise.

title: Uue hingamise leidnud Mario Balotelli on imelises hoos

maintext:
31. augustil FC Liverpoolist tasuta lahkunud ning Prantsusmaa kõrgliigas palliva Nice’iga liitunud Balotelli on seejärel näidanud head vormi.
Balotelli on Nice’i eest pidanud nüüdseks 2 kohtumist ja selle ajaga on ta kirja saanud koguni 4 väravat. Eile õhtul aitas ta Nice’il 4:0 alistada senise tabeliliidri Monaco.
Balotelli tegi eilses kohtumises skoori kahel korral – esmalt oli ta täpne 30. ja seejärel 68. minutil. Lisaks tegid võitjate ridades skoori Paul Baysse ja Alassane Plea.
Kuue vooru järel hoiab Nice Prantsusmaa kõrgliigas 14 punktiga nüüd esikohta. Teisel positsioonil on PSG 13 silmaga. Monaco on samuti kogunud 13 punkti ja tabelis ollakse kolmandad.


description:
Ammu on möödas ajad, kui lapsed omapäi või koguni vanemate teadmata mõnes trennis käisid või isekeskis tänavatel hoovisporti harrastasid. Eestis on pigem probleem, et lapsed ei tee piisavalt sporti ega taha sportlaseks saada, ent on neidki, kes vanemate ja eratreenerite abiga tippu pürgivad.

Kõrvalseisjad kipuvad seda teinekord hukka mõistma: öeldakse, et vanemad viivad laste kaudu ellu iseenda teostumata jäänud unistusi. Mõnigi treener aga rõhutab, et  tõenäolisemalt jõuavad tippu just need, kes kasutavad eratreenerite abi.

title: Kuidas oma lapsest tippsportlane teha?


description: Võitlusspordialadel on läbi ajaloo suurimaid tasusid teeninud poksijad, kuid aina enam on raha liikumas ka MMA kõige kuulsamas sarjas ehk UFCs. Sarja praegune suurim staar Conor McGregor teatas, et tänavusel aastal on tema teenistus kokku umbes 40 miljonit USA dollarit. Selle näitajaga peaks mees tõusma tänavusel aastal maailma umbes 20 kõige rikkama sportlase sekka.

title: MMA-staari McGregorit ootab rahaliselt rekordiline aasta

maintext:
McGregor tegi oma teenistsue kohta avalduse Madison Square Gardenis antud pressikonverentsil, kus tutvustati iirlase ning tema järgmise vastase Eddie Alvareze matši. McGregor ja Alvarez kohtuvad New Yorgis 12. novembril UFC 205 raames.
«Tunnen, et 2016. aasta lõpuks olen taskusse pistnud umbes 40 miljonit USA dollarit,» teatas McGregor pressikonverentsil. «See on 40 miljoni aasta. Neetult hea aasta!» sõnas ta enda kõige teenistusrohkema aasta kohta.
Enda kiitmise järel leidis McGregor aega ka enda vastase mustamiseks. «Ta peab olema õnnelik, et ta on sellises olukorras. Ta saab sellest aru. Ta on pankrotis ja ta üritab midagi teenida. Ta on lihtsalt järjekordne pankrotis paadialune, kes ei suuda oma makse maksta. See on kõik.»
Selle matšiga üritab McGregor enda valdusesse saada lisaks keskkaalu tiitlile ka kergkaalu tiitlit. Võidu korral saaks temast UFC sarjas esimene, kes suutnud enda käes hoida kahte meistrivööd.


description: JALGRATTASPORT. Eesti aja järgi ööl vastu esmaspäeva lõppenud Rio paraolümpiat jäi varjutama Iraani ratturi Bahman Golbarnezhadi surm laupäeval meeste C4/C5 klassi grupisõidus. 48-aastane Golbarnezhad on läbi ajaloo esimene paraolümpiamängudel võistluste ajal surma saanud sportlane. Suveolümpial juhtus selline kurb sündmus viimati 1960. aastal Roomas, kui 100 km meeskondliku temposõidu ajal hukkus taanlane Knud Enemark Jensen.

title: Tragöödia varjutas Rio paraolümpiamängude viimaseid päevi


description: Inglismaa jalgpallikoondise juhendamise võttis üle Inglismaa U21 vanuseklassi peatreener Gareth Southgate, hoolimata sellest, et veel neli kuud tagasi polnud ta sellest kohast huvitatud.

title: Meelt muutnud jalgpallitreener määrati ajutiselt Inglismaa peatreeneriks

maintext:
Senine peatreener Sam Allardyce jõudis ametis olla vaid 67 päeva. Teisipäeval ta vallandati ning Inglismaa jalgpalliliit (FA) asus otsima asendajat, kes võtaks koondise neljaks mänguks enda juhendada. Taaskord vaadati endise Middlesbrough’ treeneri Southgate’i otsa. Kui suvel vastas ta FA’le, et tema pole pakkumisest huvitatud, siis sel korral läks vastupidi.
«Selle koondise tulevik on helge. Eks see olukord ole muidugi FA jaoks raske, kuid kõige tähtsam oli leida stabiilsus, et tööga jätkata. Astusin ette ning annan endast parima, et järgmised mängud võita. Meil on head mängijad ning olen edus kindel,» rääkis Southgate.


description: EventRent Elamussõitude Sari jätkub laupäeval, 1. oktoobril unikaalse Männiku Öösõiduga. Tegemist on argirutiini peletava ja teravaid elamusi pakkuva võistlusega, mis on mõeldud mägiratturitele ja fatbike’ide omanikele.

title: Männikul tuleb tuhande õueküünlaga unikaalne öösõit

maintext:
Rada kujutab endast 4,7 km pikkust ringi, mis kulgeb Männiku sõjaväelinnaku territooriumil. Öösõitu silmas pidades on rada tehniliselt lihtne. Võistlustrass on ääristatud ja valgustatud tuhande õueküünlaga. Võistlussõitudel osalejatel on soovituslik kasutada ratta- või kiivrilampi.
Tervisesõidule, kus tuleb läbida kaks ringi, antakse start kell 20. Mägiratturid pääsevad rajale kell 21 ja fatbike’i omaniku kell 22. Nemad sõidavad 30 minutit pluss üks ring.
«Hiljuti toimunud festivali «Valgus kõnnib Kadriorus» külastanud suur rahvahulk annab tunnistust sellest, et inimestele meeldib kontrast elusa tule ja pimeduse vahel. Kanname selle idee üle spordivõistlusele,» ütleb EventRent Elamussõitude Sarja peakorraldaja Mihkel Reile.
Männikul toimub kell 20.05 ka Filter Temposõidu Karikasarja koondarvestuse autasustamine.
Veebruarist oktoobrini vältav EventRent Elamussõitude Sari on mõeldud mägiratturitele ning viib osalejad unikaalsetesse kohtadesse, pakkudes rattasõpradele võimaluse end erinevates võistlusformaatides proovile panna. Sari koosneb seitsmest etapist ja finaalvõistlusest.


description: Eesti jalgrattprofid Rein Taaramäe (Katjuša) ja Tanel Kangert (Astana) osalevad homme Itaalias Milano-Torino ühepäevasõidul, mida peetakse juba 1876. aastast.

title: Taaramäe ja Kangert osalevad kuulsatel Itaalia ühepäevasõitudel

maintext:
185 km pikkune võistlus kulmineerub 4,9 km pikkuse lõputõusuga, keskmine tõusuprotsent on 9,1. Koos pausidega on homne Milano-Torino sõit järjekorras 97.
Viimasel kolmel aastal on kiireimad olnud itaallased: 2013. aastal võitis Diego Ulissi, 2014. aastal Giampaolo Caruso ja mullu Kangerti tiimikaaslane Diego Rosa.
Nii Taaramäe kui Kangert peaksid stardis olema ka neljapäevasel Giro del Piemonte ühepäevasõidul ja laupäeval peetaval sügiskalendri suurimal klassikul Il Lombardial.


description:
Täna ja homme toimub Prantsusmaal Talence’is meeste kümnevõistlus, kus on stardis ka eestlane Maicel Uibo. Kaheksa ala järel on Uibo kolmandal kohal.

Postimees hoiab lugejaid võistluste käiguga kursis.

title: Maicel Uibo jagab Talence’is enne viimast ala teist-kolmandat kohta

maintext:
Odavise (isiklik rekord 64.51, rekordigraafikus 62.25)
Uibo sai tulemusega 59.91 viienda koha, enne viimast ala on eestlane 7322 silmaga jagamas teist-kolmandat kohta. Liidrikohal oleval Kanada mehel Pierce Lepage'il on koos 7460 punkti.
Teivashüpe (isiklik rekord 5.30; rekordigraafikus 5.20)
Uibo tulemuseks teivashüppes jäi 4.96. Enne viimast kahte ala on Uibo kolmandal kohal, eestlasel on koos 6586 punkti.
Kettaheide (isiklik rekord 49.14; rekordigraafikus 46.45)
Uibo sai kirja enda kohta pigem tagasihoidliku tulemuse 43.50, mis andis 736 punkti ja viienda koha. Alavõidu võttis tulemusega 45.26 taas ukrainlane Oleksi Kasjanov ja jõudis üldarvestuses kanadalase Pierce Lepage'i kannule. Lepage on seitsme alaga kogunud 6020 ja Kasjanov 6016 punkti. Uibo on 5688 punktiga kolmas.
110 m tõkkejooks (isiklik rekord 14,61; rekordigraafikus 14,99)
Uibo alustas teist päeva ajaga 14,87 ja sai selle eest 865 punkti. 15 võistlust jätkava mehe seas andis see kaheksanda koha. Võitis ajaga 14,08 ukrainlane Oleksi Kasjanov. Liider on jätkuvalt 5339 punktiga kanadalane Pierce Lepage, Kasjanov on 5244 punktiga teine ja Uibo 4952 punktiga kolmas. Rekordigraafikule kaotab eestlane 108 punktiga.
400 meetri jooks (isiklik rekord 50,24; rekordigraafikus 51,65)
Uibo ajaks jäi 51,62, mis andis 16 mehe hulgas viimase koha. Avapäeva lõpuks on meie mees kolmandal kohal 4087 silmaga. Oma rekordigraafikule kaotab Uibo avapäeva järel 122 punktiga. Talance'is hoiab tänase järel esikohta Pierce Lepage, kellel on 4452 punkti, teisel kohal on ukrainlane Oleksi Kasjanov (4280 punkti).
Kõrgushüpe (isiklik rekord 2.18; rekordigraafikus 2.14)
Uibo krooniti selle ala võitjaks, kui talle läks kirja 2.14. See on sama tulemus, mis eestlane on teinud oma parimal võistlusel. Kokkuvõttes kerkis Uibo sellega võistluste kolmandale kohale, tal on koos 3346 punkti.
Kuulitõuge (isiklik rekord 14.98; rekordigraafikus 14.38)
Kuulitõukes sai Uibo kaheksanda koha, tulemuseks jäi 13.96. Kolme ala järel on Uibo kaheksandal kohal ja koos on 2412 punkti. Rekordigraafikust jääb Uibo maha 123 punktiga.
Kaugushüpe (isiklik rekord 7.82; rekordigraafikus 7.54)
Uibo sai kirja tulemuse 7.27, mis jääb alla nii tema isiklikule rekordile kui ka tulemusele senises rekordigraafikus. Punkte sai selle eest Uibo 878 ja paikneb kokkuvõttes 1686 punktiga üheksandal kohal. Rekordigraafikule kaotab ta juba rohkem kui 100 punktiga.
100 meetrit (isiklik rekord 10,99, rekordigraafikus 11,10)
Uibo jooksis 100 meetrit 11,24ga ning oli oma jooksus eelviimane ehk viies. Esimese ala järel on Uibo 17 sportlase seas 808 punktiga (rekordgraafikuga -30) 12. positsioonil.
100 meetris näitas parimat aega kanadalane Pierce Lepage, joostes 10,46 (985 punkti), teine oli Aleksei Kasjanov 10,65ga (940) ning kolmas Kevin Mayer 10,82ga (901).
Enne võistlust:
Pettumustvalmistava olümpia järel teeb Uibo Talence’is oma tänavuse hooaja neljanda kümmevõistluse. Rios kuulitõukes saadud null jättis Uibo 7170 punkti peale, kuid Prantsusmaal peetav kümnevõistlus annab talle võimaluse hooaeg positiivselt lõpetada.
Talence’is on stardis ka Rio olümpiamängudel uue rahvusrekordi püstitanud ning 8834 punktiga hõbemedali võitnud Kevin Mayer. Just Mayeril on suurepärane võimalus võita ka võistlussarja peaauhind 30 000 dollarit. Selleks tuleb tal koguda vähemalt 7942 punkti, mis tõstaks ta senisest liidrist Kai Kazmirekist ette.
Edela-Prantsusmaa linnas on võistlemas veel kuubalane Leonel Suarez (8654), ukrainlane Aleksei Kasjanov (8479) ning Grenada kümnevõistleja Kurt Felix (8323). Uibo isiklik rekord on 8356 punkti.


description: Autoralli MM-sari naaseb sel nädalal pausilt ning kavas on Korsika ralli. Võrreldes tavapäraste MM-rallidega on Korsika võidukihutamine küllaltki omanäoline ning Prantsusmaal sõidetakse kõigest 10 kiiruskatset.

title: Tänakut ootab sel nädalal ees tõsine katsumus

maintext:
Tänak saab tuleval aastal taltsutada ülivõimsa mootoriga masinat?
Aina enam kirjutatakse, et Ott Tänak kihutab tuleval hooajal taas M-Spordi esindusmeeskonnas. Juttu on olnud ka võimalusest, et eestlasest saab tiimi esipiloot. Praeguseks on Tänak testinud ka juba järgmise aasta Ford Fiesta WRC masinat. Testide järel sai auto kõvasti kiita ka M-Spordi bossilt Malcolm Wilsonilt.


description: New York Knicksi ridades palliv korvpallitäht Derrick Rose on sattunud vägistamissüüdistuse keskmesse. Oktoobris jõuab kohtusse aasta tagasi esitatud süüdistus, mille kohaselt korvpallur vägistas koos kahe sõbraga 2013. aastal tuttava naisterahva. Protsessi ettevalmistamise käigus on Rose andnud aga leebelt öeldes sobimatuid ütlusi, üritades tegu pisendada ja andes mõista, et naine oli juhtunus ise süüdi.

title: Grupivägistamises süüdistatava NBA tähe selgitus: me oleme ju mehed

maintext:
Kannatanu, kelle nime pole avalikustatud, väidab, et kuritegu leidis aset 2013. aasta augusti viimastel päevadel. Toona Chicago Bullsis mänginud Rose oli naisega tutvunud 2011. aastal NBA lokaudi ehk mängupausi ajal, kusjuures korvpallur varjas asjaolu, et tal on elukaaslane ja poeg, kirjutab portaal SB Nation.
Rose’i advokaadid on püüdnud maalida kannatanust pilti kui «seksuaalselt väljakutsuva käitumisega» naisest, viidates muuhulgas sellele, et naine on postitanud sotsiaalmeediasse hulgaliselt pilte, kus ta «annab mõista, et osaleb nii mõnelgi korral seksuaalsetes tegevustes rohkem kui ühe mehega korraga». Samuti leiavad juristid, et kannatanu komme järjepidevalt sotsiaalmeediat kasutada ei lähe kokku sooviga kohtuasjas anonüümseks jääda.
SB Nation märgib, et selline teguviis on antud teemal algatatud kohtuasjade puhul paraku üsna tavaline. «Vandekohus ei kipu kaasa tundma naistele, kelle kohta on mõista antud, et ta on seksuaalselt vabameelse käitumisega,» nentis Lõuna-California ülikooli juuraprofessor Jody David Armour.
Kohtunik Michael W. Fitzgerald lükkas kaitsjate taotluse hageja nime avalikustamiseks aga kindlalt tagasi. «Kostja Rose üritab väita, nagu oleks avalikkuse ees seksuaalselt käituvatel naistel tõenäolisem puutuda kokku häbistamise, alandamise ja kõige muuga, mis grupivägistamisega kaasneb. Selliselt retoorikal pole selles kohtus kohta,» kirjutas Fitzgerald resoluutselt.
Rose: mida tähendab «nõusolek»?
Samas tunnistavad isegi kannatanu kaitsjad, et niisuguse taktika taga on tõenäoliselt Rose’i esindajad, mitte Rose ise. Korvpallur on mõista andnud, et ta ei pea naist «kullakaevajaks» ning kannatanu advokaatide sõnul ei saa Rose lihtsalt aru, et oleks üldse midagi valesti teinud – tema meelest toimus grupiseks kõigi osapoolte nõusolekul.
Kannatanu advokaat Waukeen McCoy märkis, et Rose’il oli raskusi isegi terminist «nõusolek» arusaamisega ning ta palus kohtunikul eelistungil täpsustada, mida see mõiste täpselt tähendab. «Usun, et kui Derrick valedetektori alla saata, läbiks ta katse siiralt,» lisas kannatanu advokaat Katherine Redmond Brown. «Sest ta ei näe, et oleks kuidagi seaduse vastu eksinud – tema kultuuris ongi lihtsalt nii tavaks.»
Rose on tunnistanud, et palus naiselt nende suhte jooksul korduvalt grupiseksi, kuid naine keeldus. Samuti oli korvpallur palunud naisel veebikaamera ees masturbeerida ja ostnud talle selle jaoks koguni sülearvuti, ent naine keeldus taas. Seepeale teatas Rose 2013. aasta juulis, et nende suhe on läbi.
Kuu aega hiljem ehk 2016. augustil kutsus Rose naise ja tolle sõbranna siiski endale külla. Kuna Rose’i saadetud auto hilines, tarbisid naised alkoholi ning olid lõpuks Rose’i majja jõudes üsnagi purjus. Kui lahkuma asutati, keeldus kannatanu sõbranna üksinda ära minemast – lõpuks lahkutigi kahekesi taksoga ning sõbranna viis kannatanu koju, kus too tunnistuse kohaselt oksendas ja «jõudis vaevu voodisse koperdada».
Kriminaalsüüdistuseks napib tõendeid
Rose saatis kannatanule jätkuvalt tekstisõnumeid, kutsudes naist tagasi enda juurde. Paar tundi hiljem saabusid Rose ning tema sõbrad Randall Hampton ja Ryan Allen kannatanu korterisse, edasise osas lähevad tunnistused aga lahku. Rose’i väitel oli kolmik naisega vahekorras kõigi osapoolte vabal tahtel, naine väidab aga, et tal on tollest õhtust mälupildid, kus Rose ja ülejäänud kaks meest teda vägistavad.
Rose’i advokaat möönab, et naine oli alkoholi tarvitanud, kuid ühtlasi tuleb Rose’i tunnistusest välja ootamatu hoiak, kui temalt küsiti, miks mehed üldse keset ööd kolmekesi naisterahva juurde sõitsid. «Nii et te sõbrad ütlesid teile lihtsalt: hei, praegu on südaöö, lähme selle naise korterisse. Ilma, et oleksid teile põhjust öelnud?» uuriti Rose’ilt. Järgnes omapärane dialoog:
Rose: «Mitte seda, aga me oleme mehed. Võite ise arvata.»
Küsija: «Kuidas, palun?»
Rose: «Ütlesin, et me oleme mehed. Arvake ise. Kui läheme kell üks öösel kellegi juurde, siis mida seal mõelda on.»
Tegemist pole kriminaalsüüdistusega, vaid tsiviilkohtuasjaga. Kuriteoavalduse esitamine pole küll võimatu, kuid see nõuab kindlamaid tõendeid ja neid kannatanul napib. Ilmselt kasutavad Rose’i kaitsjad ära ka asjaolu, et naine tegi juhtunu kohta avalduse alles kaks aastat hiljem ehk vaid päev enne seda, kui juhtum oleks lõplikult aegunud – kohtus väidetakse tõenäoliselt, et kui naist oleks tõesti vägistatud, oleks ta kohe politsei poole pöördunud.
Kannatanu nõuab Rose’ilt kahjutasuks 6 miljonit dollarit ja lisaks veel 15,5 miljonit dollarit, mis on seotud peamiselt sellega, et naine kaotas enda sõnul juhtunu tagajärjel töö. Kui kohus peaks algama 4. oktoobril, jääks Rose eemale Knicksi samal päeval toimuvast hooajaeelsest kohtumisest, samuti järgnevatest treeninglaagritest, kuniks juhtumit arutatakse.


description: NBA tähtmängijad LeBron James ning Stephen Curry ei kavatse Ameerika jalgpallur Colin Kaepernicki poolt algatatud protestiga kaasa minna.

title: James ja Curry hümni rüvetada ei kavatse

maintext:
Nimelt otsustas Ameerika jalgpalli profiliiga NFLi mängija Kaepernick hümni ajal istuda. Ta avaldas sellega protesti politseivägivalla vastu mustanahaliste vastu. Riigilipp ja hümn on paljudele ameeriklastele aga püham ja suurema tähendusega kui mõnes teises riigis ja vastukaja on olnud meeletu. Sarnaselt Kaepernickile on protestiga liitunud mitmed tema kolleegid ning ka teiste spordialade esindajad, kuid korvpalli kaks kõige suuremat staari ei kavatse sellega kaasa minna.
NBA reeglite kohaselt peavad kõik mängijad hümni ajal püsti seisma. «Mina kavatsen rahvushümni ajal seista, kuid see ei tähenda, et ma ei austaks ning nõustuks sellega, mida Kaepernick teeb. Igal inimesel on õigus oma arvamusele. Ma pole kunagi näinud, et keegi oma arvamust nii rahumeelselt väljendaks nagu Kaepernick,» rääkis James.
Ka Golden State Warriorsi tagamängija Curry tegelikult toetab Ameerika jalgpallurist kaasmaalast. «Ma austan kõikide arvamust. Kaepernick tegi julge sammu, et seda väljendada,» ütles Curry.


description: Inglismaal selgusid eile kõik liigakarikas 16 parema sekka pääsenud jalgpallitiimid. Seejärel loositi meeskonnad koheselt ka kaheksandikfinaalidesse. Eesti jalgpallikoondise kapteni Ragnar Klavani koduklubi sai keerulise loosi, kui järgmisena tuleb vastamisi minna eelmisel hooajal Premier League’i kolmandana lõpetanud Tottenhamiga.

title: Liverpool sai liigakarikas raske loosi, taas Guardiola ja Mourinho duell

maintext:
JALGPALL. Suvel FC Liverpooli jalgpalliklubiga liitunud Ragnar Klavanil kulus ainult kolm mängu, et saada kirja oma esimene värav Inglismaal. Hooaja kahes esimeses ametlikus kohtumises põhikoosseisu kuulunud Klavan oli seejärel vigastuse küüsis, kuid teisipäevases liigakarika kolmanda ringi mängus sai ta taas võimaluse end näidata. Lisaks Klavani väravale teenis Liverpool kindla 3:0 võidu Mart Poomi kunagise klubi Derby County üle.
Klavan: olin õigel ajal õiges kohas, või siis hoopis vales kohas
Eesti jalgpallikoondise kapten Ragnar Klavan lõi eile FC Liverpooli särgis Derby County vastu värava ja andis pärast mängu klubi kodulehele ka lühikese intervjuu.
Video: Klavan lõi Derby Countyle värava täpselt 13 aastat pärast Poomi
Eesti jalgpallikoondise kapteni Ragnar Klavani jaoks oli eile suur päev. Vigastusest paranenud keskkaitsja edutati taas Liverpooli algkoosseisu ning Inglismaa liigakarika kolmanda ringi kohtumises Derby County vastu lõi Klavan ka mängu esimese värava. Lõpuks pääses Liverpool võõrsil saadud 3:0 võiduga neljandasse ringi.
Klavan väravast: pole sõnu, et kirjeldada seda tunnet
Eesti jalgpallikoondise kapten Ragnar Klavan lõi oma esimese värava Liverpooli särgis, kui ta oli täpne liigakarika kolmanda ringi kohtumises Derby County vastu.
Klavan teenis võidu ja tabamuse järel kiidusõnu
Liverpooli jalgpalliklubi tegemistel teraselt silma peal hoided väljaanne Liverpool Echo jagas meeskonna 3:0 võidu järel Derby County üle taas mängijatele hindeid ning Eesti koondise kapten Ragnar Klavan sai kiita.
Taas põhikoosseisu tõusnud Klavan lõi Liverpooli võidumängus matši avavärava
Vigastusest paranenud Eesti jalgpallikoondise kapten Ragnar Klavan oli täna taas FC Liverpooli algkoosseisus, kui meeskond kohtus liigakarika kolmandas ringis Mart Poomi kunagise tööandja Derby Countyga. Liverpool teenis võõrsil kindla 3:0 võidu, enda esimese värava Liverpooli särgis sai kirja ka Klavan. Joel Matipi keskkaitsepartnerina alustanud Klavan viis Liverpooli matši 24. minutil 1:0 juhtima ning selle skooriga avapoolaeg ka lõppes. Klavan saatis vasaku jalaga palli võrku Philippe Coutinho nurgalöögi järel. Teise poolaja alguses suurendas Liverpool kiiresti enda edu. Esmalt lõi 50. minutil Coutinho seisuks 2:0. Juba neli minutit hiljem sai tabamuse kirja Divock Origi. Liverpooli võit oleks võinud olla suuremgi, kuid rohkem võimalusi väravaks vormistada ei suudetud. Liigakarika neljanda ringi loos on kavas homme.
Video: Klavani esimene värav Liverpooli särgis
Eesti jalgpallikoondise kapten Ragnar Klavan lõi täna oma esimese värava FC Livepooli särgis, kui ta oli täpne liigakarika kohtumises Derby County vastu.


description: Korvpallistaar LeBron James tunnistas, et teda teevad murelikuks USA tänavatel aset leidvad vahejuhtumid, mille tagajärjel on politseinike käe läbi hukka saanud mitmed mustanahalised. James tõdes, et tulevikku silmas pidades on ta väga mures oma laste pärast.

title: LeBron James: kardan oma laste elude pärast

maintext:
James tunnistas, et ta ei kavatse sarnaselt NFLi staarile Colin Kaepernickile hakata USA hümni ajal oma meelsust välja näitama, kuid teema on siiski murettekitav, vahendab The Guardian.
«Mul on 12- ja 9-aastased pojad ja 2-aastane tütar. Seega on minu vanemal pojal 4 aasta pärast võimalik omandada autojuhiload ja liikuda iseseisvalt ringi,» rääkis James. «Selle peale on hirmus mõelda, kuid võib juhtuda igasuguseid asju, kui politseinik otsustab minu poja auto kinni pidada.»
«Vaadates ringlusesse jõudnud videoid, siis ma ei saa olla kindel, et minu poeg jõuab pärast politsei poolt kinni peatamist hiljem koju,» maalis James USAs toimuvast karmi pildi.
James lisas, et ta ei soovi kindlasti oma sõnavõtuga politseid rünnata. «Ma ei taha öelda, et kõik politseinikud on halvad. Samas ei taha ma ka öelda, et kõik lapsed ja täiskasvanud on pühakud, kuna nad ei ole seda. Siiski on selge, et kõik inimelud on tähtsad,» sõnas ta.


description: Cincinnati Bengalsi hooaeg ameerika jalgpalli profiliigas NFL on alanud võidu ja kaotusega: kõigepealt alistati 23:22 New York Jets, seejärel jäädi 16:24 alla Pittsburgh Steelersile. Bengalsi kaitseliini kuuluv Margus Hunt on seni pälvinud palju kiidusõnu.

title: Margus Hunt on Bengalsi senise hooaja suurim üllataja?

maintext:
Klubi tegemisi kajastav portaal Cincyjungle on avaldanud mitu postitust, kus Hunti kiidetakse. «Niipalju, kui mina olen näinud, siis tunnen, et Margus Hunt on kõvasti arenenud,» arvab üks Bengalsi poolehoidja. Teine lisab: «Minu jaoks on Hunt selle hooaja suurim üllataja. Ta survestab vastaseid rohkem kui teised kaitseliini kuuluvad mehed. Lisaks on just tema üks põhjustest, miks meil õnnestus Jetsi võita. Ma ei tea, kuidas see juhtus - ilmselt ei näinud keegi seda juhtumas -, kuid tundub, et asjad loksuvad tema jaoks lõpuks paika.»
Jetsi vastu säras Hunt esmakordselt NFLis oma ülikooliaegse leivanumbri ehk löögi blokeerimisega. Hundil õnnestus takistada New Yorgi 22 jardi kauguselt sooritatud lööki, mis oleks vastastele toonud kolm punkti. Tagantjärele võib tõesti öelda, et nende punktidega oleks Jets napi kaotuse võiduks pööranud.


description: McLareni vormel-1 meeskonda kuuluv Fernando Alonso tunnistas, et võib lähiajal ala vahetada. See juhtub siis, kui plaanitud reformid ei muuda sarja huvitavamaks.

title: Alonso: kui vormel-1 ei muutu, siis lahkun

maintext:
«Olen juba viimased paar aastat rääkinud, et tänapäeva vormelid ei ole enam nii atraktiivsed. Nendega sõitmine on lihtne ja ei tekita mingit erilist tunnet. Esimesed kümme aastat sain sõita autoga, mis tekitas alati vau-efekti,» arutles ta. «Nüüd on autod liiga normaalsed ja igavad. Lisaks peame terve sõidu vältel mõtlema, kuidas rehve ja bensiini säästa. See läheb võidusõitjainstinktiga vastuollu. Meie tahame alati piiri peal sõita.»
Järgmisel aastal tulevad rajale autod, mis peaks olema kiiremad ja ettearvamatumad ning Alonso loodab, et need muudatused päästavad vormel-1. «Kui jätkub sari, kus ründamise asemel peab säästma, siis mõtlen lahkumise peale. Mitte, et ma pensionile läheks, kuid mul on ka muid asju, mida teha tahaksin.»


description: Jäähoki maailma karikaturniiril pidasid dramaatilise lõpplahendusega heitluse Venemaa ja Rootsi. 2:1 võidu võttis Rootsi, seejuures ei lugenud kohtunikud seitse sekundit enne lõppu venelaste väravat määrustepäraseks.

title: Dramaatiline lõpp - venelaste viimaste sekundite väravat ei loetud

maintext:
Avakolmandik lõppes väravateta viigiga. Teisel kolmandikul viisid Victor Hedman ja Gabriel Landeskog Rootsi 2:0 juhtima. Venemaa üritas küll kõvasti, kuid Rootsi väravavaht Jacob Markstrom suutis oma meeskonda korduvalt päästa.
Viimaseks pooleteiseks minutiks asendasid venelased väravavahi kuuenda väljakumängijaga ning 33 sekundit enne lõppu viskas Aleksandr Ovetškin värava – 2:1.
Viimastel sekunditel tegid venelased veel ühe meeleheitliku rünnakuürituse. Taas oli aktsioonis Ovetškin, kes lükkas Rootsi väravavahist tagasipõrkunud litri käega väravasse. Käega värav ei loe, kuid vaidlust tekitas küsimus, kas litter põrkus enne väravasse lendamist ka vastu Rootsi kaitsja keppi. Ovetškini arvates põrkus, videot uurinud kohtunike arvates mitte. Telepildi vahendusel on raske hinnata, kummal oli õigus.
Fakt on aga see, et Rootsi sai väärtusliku võidu 2:1 ning Venemaa peab nüüd poolfinaali pääsuks alistama nii Soome, kui ka Põhja-Ameerika noorte staaride meeskonna.


description: Viimase 10 hooaja jooksul 8 Eesti meistritiitlit võitnud naiskond alustab uut korvpallihooaega uue koduklubi ja nimega, soovides tuua Eesti meistritiitli esmakordselt Raplasse.

title: Eesti meisternaiskond sihib uues linnas taas tiitlit

maintext:
Nimelt oli viimate aastate edukaim, Audentese Spordiklubi korvpallinaiskond, mis eelmisel hooajal kandis nime Tallinn 1182, sunnitud kolima Raplasse, kuna ootamatult selgus, et koostöö Audentesega lõpetati finantside puudumise tõttu. Nii kolis naiskond Raplasse ja ühendas jõud kohaliku naiskonnaga.
«Kuigi naiskonna põhituumik on sel hooajal jäänud samaks, siis tuleb taas üksteist väljakul paremini tundma õppida, sest pool naiskonnast on siiski uus. Tänaseks oleme aru saanud, et meil on tublid, andekad ja targad mängijaid, aga võistkonnana tuleb need oskused veel tervikuks liita,» tõi esile meeskonna mänedžer Rando Reining.
Naiskond alustab algavat hooaega nii Eesti-Läti Ühisliigas, Naiste Balti liigas (BWBL) kui ka Eesti meistri- ja karikavõistlustel.
Kapten Pirgit Püü sõnas, et naiskkond on hooajaks valmis, aga iga päevaga lähme kindlasti veel paremaks. Hetke reaalne vorm selgub järgmisel pühapäeval, mil toimub avamäng Kaunase naiskonna vastu. «Eesmärk on tuua esmakordselt Eesti täiskasvanute meistritiitlel Raplasse ning ka välisliigades väärikalt esineda,» sõnas Püü.
Rapla Korvpallikooli tegevjuht Jaak Karp sõnas tänasel hooaja avamise pressikonverentsil, et Rapla korvpall on juba sel hooajal võitnud – naiskonna, kes on Eesti parim. «Teame, et meisternaiskond on juba Raplas hästi vasti võetud ja hinnatud ning terve korvpallikool elab nende mängudele eeloleval hooajal tulihingeliselt kaasa. Loodetavasti toob see ka järjest enam järelkasvu korvpallitreeningutesse,» tundis Karp headmeelt koduklubi vahetanud naiskonna üle.
Rapla koosseis algaval hooajal:
Sofia Kosareva, Kristin Runnel, Marit Maaring, Darja Lipinskaja, Francis Donders, Ellen-Anett Põldmaa, Kai-Brith Kalda, Katarina Tamm, Laina Mesila Kaarmann, Pirgit Püü, Annika Köster, Glenda Tamar, Kerdu Arbet-Lenear, Brit Aller.


description: Kui täna hommikul sõlmisid Kalev/Cramo korvpallimeeskonnaga lepingud Sten Sokk ja Rain Veideman, kes hiljutistes koondisemängudes moodustasid peamise tagameeste paari, siis õhtul selgus, et meeskonnas jätkab ääremängija Erik Keedus ning teiseks abitreeneriks saab Indrek Reinbok.

title: Kalevis jätkab ka Keedus, abitreeneriks palgati Reinbok

maintext:
Eesti koondislasele Keedusele on uus hooaeg kolmandaks Kalev/Cramo särgis. Indrek Reinboki tööülesandeks saab peamiselt vastaste scouting, mida eelmisel hooajal tegi teadupärast Joosep Toome.
Meeskonna peatreeneri Alar Varraku sõnul on tal loomulikult hea meel, et eestlaste kolmik jätkab ka uuel hooajal Kalev/Cramo koosseisus. «Meil seisab taas ees väga pikk ja raske hooaeg koos mitme välisliiga ja paljude sõitudega ning seetõttu on eriti oluline pingi sügavus. Sisuliselt oleme säilitanud vähemalt eestlastest tuumiku. Välismängijate puhul mitmeaastased lepingud on haruldased, nagu elu on näidanud,» sõnas Varrak.


description: Pühapäeval, 18. septembril võistlevad Sillamäe staadionil Eesti parimad kuulitõukajad ja kettaheitjad legendaarse kergejõustiklase ja treeneri Aleksander Tammert seeniori mälestuseks.

title: Kanter, Kupper ja Tammert võistlevad pühapäeval Aleksander Tammert seeniori mälestuseks

maintext:
Sillamäel toimuval jõuproovil on kavas meeste kettaheide ja kuulitõuge. Kettaheites on kohal absoluutne Eesti paremik: Pekingi olümpiavõitja Gerd Kanter, Rio olümpia neljas ja Eesti käesoleva hooaja edetabelijuht Martin Kupper ning Ateena olümpiapronks vanameister Aleksander Tammert juunior. Tammert lubas isa mälestuseks kaasa teha ka kuulitõukes, kus on esikohapretendediks valitsev Eesti meister Kristo Galeta.
Tänavu täitub 50 aastat Aleksander Tammert seeniori võidust kuulitõukes Euroopa Mängudel, mis olid Euroopa juunioride meistrivõistluste eelkäijateks. Nimetatud saavutus on ka üheks Sillamäe võistluse ajendiks. Aleksander Tammert seenior oli ka esimene Eesti 18 meetri ületaja kuulitõukes, viiekordne Eesti meister ning Mexico olümpiahooajal 1968 tuli ta Nõukogude Liidu meistrivõistlustel hõbemedalile. Tema isiklik rekord kuulitõukes 19.41 on Eesti kõigi aegade edetabeli seitsmes tulemus ning siiani arvestatav tulemus.
Võistlused Sillamäe staadionil algavad pühapäeval, kell 14.00.


description: Tartu Tammeka alistas täna Eesti jalgpalli kõrgliigas FC Flora 3:2. Tartlaste võiduvärava löönud Kaarel Kiidron oli mängujärgselt meeskonna üle uhke ning tunnistas, et ega ta oma väravast suurt midagi ei mäleta.

title: Suurüllatuse järelkaja: Kiidronil läks pärast väravat "pilt tasku"

maintext:
«Selle hooaja üks hullumeelsemaid mänge. Meil oli alguses roppu moodi õnne. Tänase mängu kangelased on Reio Laabus ja väravavaht Karl Johan Pechter. Meeskond võitles hingestatult ning täpselt sellise tuhinaga on võimalik selliseid tulemusi saavutada,» sõnas Kiidron.
Oma väravat kirjeldades rääkis Kiidron, kes tähistades särgi seljastvõtmise eest ka kollase kaardi teenis, et ega ta olukorrast suurt midagi ei mäleta. «Nägin, et pall läheb pikemaks ning ega midagi mõelda ei olnud, tuli lihtsalt väravavahist mööda lüüa. Edasi läks pilt silme eest ära, lasin emotsioonid lihtsalt valla. Eks video pealt pärast näen, millise värava lõin.»
Flora kapten Gert Kams tunnistas altminekut, kuid ei nõustunud väitega, et Flora oleks liiga palju ette mõelnud. «Me keskendume mäng-mängult. Peale Infoneti keskendusime Tammekale. Teadsime, mida teha tahame ning esimene poolaeg õnnestuski, kuid väravaid me lüüa ei suutnud,» sõnas Kams.
«Esimesel poolajal oli meil kõvasti momente, kuid sageli sellistes mängudes on nii, et kui ise ära ei juhtu, läheb nii nagu täna. Väga kehv kaitsmine meie poolt. Tammeka lõi meile kolm väravat ning kohati oli tunne, et olime neist sammu maas. Selle pealt tulid ka väravad.»


description: 21. oktoobril toimuval Xplosion Fight Series võitlusõhtul hakkab saama kõva möllu, sest korraldajad on kutsunud rahvast lõbustama kuumad TTÜ tantsutüdrukud ning trupi saltopoisid, kes pakuvad väga meeleolukat ja akrobaatilist vaatemängu.

title: Kuumad kaadrid Xplosioni tantsutüdrukutest ja poksijatest

maintext:
Xplosion toob seekordse võitlusõhtu raames publiku ette mitu maiuspala. MTGP tiitlimatšis astuvad poksiringis vastamisi Taimaalt pärit Deo Phetsangkhat ning Suurbritanniat esindav ja valitsev meister Charlie Peters. Peter kirjutas oma hiljutise matšiga legendaarse taipoksija Saenchai vastu end maailma parimate taipoksijate sekka.
Lisaks toimub nelja mehe vahel turniir «Road to Marbella 2017», kust võtavad osa poksijad Marokost, Hollandist, Leedu parim kickpoksija Tadas Jonkus ning Eesti parim Mirkko Moisar.
Turniiri võitja pääseb otse võistlema Xplosioni 11. võitlusõhtule Hispaaniasse Marbellasse XFS maailmameistritiitli nimel. Lisaks on kavas mitmed XFS reeglite kohased supermatšid ja MMA-matšid, kus poksiringi astuvad kohalikest suurnimedest Manzolo, Rustamov ja Themas.


description: Eesti profirattur Rein Taaramäe kirjutas täna oma Facebooki lehel lähiaja plaanidest.

title: Taaramäe sel nädalavahetusel algavast puhkusest: MMile ma ei lähe

maintext:
«Täna Milano Torino ühepäevasõit, homme 29. septembril Coppa Piemonte klassik ja siis 1. oktoobril Lombardia klassik, pärast seda triot saan hooajale joone alla tõmmata. MMile ma minema ei pea, esialgu küll sooviti mind mansasõiduks kuid ma andsin märku, et mul ei ole hooaja lõpus enam seda tuhinat peas ja värskust sees. Meeskond sai sellst aru ja lubab mul sügispuhkusele juba tuleva laupäeva õhtul minna,» kirjutas Taaramäe.
«Oma oktoobripuhkuse veedan enamjaolt Eestis ja juba väga ootan oma puhkust! Üks osa puhkusest on osalemine eesti Cyclocrossi sarjas, kus plaanin osaleda 8. oktoobril Vändras, 15. oktoobril Tallinnas, 16. oktoobril Tartus, 22. oktoobril Raplas ning kes teab, võib-olla mahub veel nii üht koma teist sportlikku sinna puhkuse sisse, oktoober on alati äge kuu...» vaatas Taaramäe juba ette oma ajale Eestis.


description: Jäähoki maailma karikaturniiril peeti ööl vastu tänast esimene finaalmäng, kus Kanada alistas 3:1 Euroopa koondise.

title: Galerii: Kanada alistas maailma karikaturniiri finaali avalahingus Euroopa koondise

maintext:
Kodupubliku ees mängiv Kanada sai esimest finaalmatši juhtima kohe avakolmandiku alguses, kui Brad Marchand juba kolmandal minutil esimese värava viskas. Steven Stamkos lisas kolmandiku keskel teise värava ja nii võitis Kanada avavaatuse 2:0.
Teisel kolmandikul nägi publik vaid üht väravat, mille autoriks oli Euroopa koondise mees Tomas Tatar, ning nii mindi viimasele kolmandikule vastu Kanada 2:1 eduseisul.
Kolmanda kolmandiku 10. minutil viskas Kanada eest värava Patrice Bergeron, tuues tabloole seisu 3:1, mis jäi ka mängu lõppseisuks.
Maailma karikaturniiri võitja selgitatakse kolmest mängust parima seeria abil. See tähendab, et teine finaalmatš peetakse ööl vastu reedet ja kui selle järel peaks seis olema viigis, toimub kolmas kohtumine ööl vastu pühapäeva.


description: VORMEL-1. Hooaega nelja järjestikuse võiduga alustanud, kuid seejärel hoogu kaotanud ja ka MM-sarja liidrikoha tiimikaaslasele Lewis Hamiltonile loovutanud Nico Rosberg on oma Mercedese taas kihutama saanud. Eile Singapuris noppis ta kolmanda võidu järjest ja sel hooajal kokku juba kaheksanda. Ühtlasi kerkis ta taas MMi üldliidriks.

title: Statistika ütleb: Rosberg on tänavune maailmameister


description: Autoralli MM-sarja järgmine etapp algab 30. septembril, kui Prantsusmaal sõidetakse legendaarne Korsika asfaltralli. Autosport.com kirjutab, et samas kohas sõidetakse võidu ka järgmise aasta aprillis.

title: Prantsusmaa MM-ralli toimub poole aasta jooksul kaks korda

maintext:
Korsika ralli asukoht MM-kalendris muutub, kuna hetkel on tasakaal asfalt- ja kruusarallide vahel paigast. Tänavune hooaeg algas küll segakattel sõidetava Monte Carlo ja lumise Rootsi ralliga, kuid neile järgnes kuus kruusarallit. Vahelduse mõttes pikitakse sinna vahele Korsika võidukihutamine, et hooaja esimene pool mitmekülgsemaks muuta.
Portaali andmetel peaks järgmise hooaja kuus esimest rallit olema järgmised: Monte Carlo, Rootsi, Mehhiko, Korsika, Argentina ja Portugal. Ühe allika sõnul ei jää Korsikal muud üle, kui aprilli nihkumisega leppida, kuna vastasel juhul visataks nad lihtsalt kalendrist välja.


description: Soome mäesuusatäht Kalle Palander avaldab neil päevil oma elulooraamatu, milles on hulk pikantseid seiku ja omapäraseid elutarkusi. Soome meedias kütab kirgi Palanderi pajatus sellest, kuidas koondisekaaslane Jukka Rajala käis linna peal pidu panemas.

title: Soome suusataja selgitus pummeldamisele: olen mees ja pean oma varustust kasutama

maintext:
«Tal oli väljaminekuks treenerite luba, aga tagasi jõudis ta alles hommikul, silmad pahupidi. Treeneritele jäi ta vahele päeval ja haises ikka veel nii vängelt viina järele, et temaga rääkimine võttis silmist vee välja,» meenutas Palander.
Koondise treenerid otsustasid Rajalaga maha pidada õpetliku jutuajamise, mille kandvaks teemaks oli koondisesse kuuluja au ja väärikus ning selle hoidmine. Rajalal oli Palanderi väitel aga targutajatele valmis «suurepärane» vabandus. «Jukka ütles neile: «I am a man. I have a dick and I have to use it*,» Suurepärane selgitus. Tõeline pärl,» kirjutas Palander.
Iltalehti uuris ka Rajalalt, mida too Palanderi meenutustest arvab. «Nojah, see oli mu sportlasaeg. Eks väljas sai ikka käidud, aga keskendusin siiski sporditegemisele ja püüdsin saavutada võimalikult head tulemust. Nüüd läheb mu elu edasi teiste põhimõtete järgi,» sõnas Rajala. «Mu praegune elu ei ole enam avalikkuse asi. Kalle on alati teinud seda, mida ise tahab, kuigi selle loo võinuks ehk jätta rääkimata. Aga ega ma tema peale pahane pole!»
Samuti arutleb Palander raamatus selle üle, miks noored meessportlased naistega võrreldes endale sagedamini kellegi leiavad. «Naised saavad tänu suhte puudumisele sajaprotsendiliselt spordile keskenduda ja on tänu sellele edukad. Mehed kipuvad aga sageli mõtlema selle ajuga, mis on kahe jala vahel. Noorel mehel testosteroon möllab ja ta tahab saada siis, kui talle sobib,» tutvustas Palander enda nägemust elust.
Palander meenutas ka enda piinlikku hetke, kui ta solvas kaasmaalannat Tanja Poutiainenit. Palander ja Poutiainen olid Soome mäesuusatamise suurimad tähed ning sellega kaasnes ka palju reklaamitööd. «Korra vaidlesime suusaliiduga selle üle. Põrutasin, et mis kuradi päralt mina pean kõigist teistest rohkem mingitel promoüritustel käima. Ütlesin, et ilma minuta neid lepinguid polekski, ja keda kuradit see naiste sport üldse huvitab?!»
Palanderi õnnetuseks sisenes täpselt samal hetkel ruumi Poutiainen ja seletamist oli küllaga. ««Ah et sina arvad siis nii, Kalle,» ironiseeris Tanja. Selgitasin, et päris nii ma seda nüüd ka ei mõelnud, aga juttu jagus... Üsna piinlik oli,» muigas Palander.
* «Ma olen mees. Mul on **** ja pean seda kasutama.»


description: Videokeskkonda Youtube postitati edetabel, kus järjekorda pandi kümme olukorda, kus jalgpallurid oma väravatähistamise tõttu punase kaardi said.

title: Video: kas Zelinski jäi omapärasest edetabelist ebaõiglaselt välja?

maintext:
Meeleolukas edetabelis teevad ilma väga erinevad väravate tähistamise meetodid. Kui tavaliselt unustavad ründajad ära varem saadud kollase kaardi ja võtavad rõõmuhoos endal särgi seljast, siis mitmel puhul suudeti punane kaart saada ka ainult värava tähistamise tõttu. Näiteks võttis üks jalgpallur jalast püksid, teine jooksis peaga läbi varumeestepingi.
Edetabelisse ei mahtunud aga endine Eesti koondislane Indrek Zelinski, kes sai sarnase teoga hakkama 2007. aastal Andorra vastu. Mängu lõpuminutitele vastu minnes oli seis 1:1 ja Zelinskil oli all 58. minutil teenitud kollane kaart. 93. minutil murdis vasakult äärelt läbi Tarmo Kink, kelle terav tsenderdus leidis Zelinski, kes palli omakorda väravasse saatis. Ründaja võttis seejärel särgi seljast ning teenis punase kaardi. Zelinski surus kohtunikul sõbralikult kätt ja lahkus areenilt. Eesti sai kirja raske 2:1 võidu.


description: Makedoonia on võrkpalli Euroopa meistrivõistluste play-offist väljajäämise tõttu sedavõrd nördinud, et saatis Euroopa Võrkpalliliidule kaebekirja. Nimelt süüdistatakse Tšehhi võrkpallikoondist selles, et nad läksid Eesti vastu mängima varumeestega.

title: Makedoonia saatis Eesti võidu järel rahvusvahelisse alaliitu protestikirja

maintext:
Enne viimast mänguvooru oli Tšehhi endale alagrupi võidu juba kindlustanud, ent teine koht alagrupis oli veel lahtine. Kuna Makedoonia võitis viimases voorus Rumeeniat 3:1, vajasid nad edasipääsemiseks Tšehhi abi.
Tšehhi peatreener otsustas aga Eesti vastu mängu panna varumehed, tuues kaks põhimängijat sisse vaid kolmandas geimis, mil Eesti juhtis geimidega 2:0. Eesti suutis ka kolmanda geimi võita ning see tähendas play-offi pääsemist.
Makedoonia oli aga Tšehhide spordimehelikkuses, täpsemalt selle puudumises, äärmiselt pettunud. «Tunnistasime just väga ebameeldivat hetke. Selle asemel, et väärtustest kinni pidada, oli Eesti ja Tšehhi matš hoopis midagi vastupidist. Hoolimata sellest, et mäng oli lõppseisu arvestades ülimalt oluline, otsustas Tšehhi mängida tugevuselt teise meeskonnaga. See aga tõstis Eesti võimalusi edasipääsemiseks,» pöörduti võrkpalli Euroopa katuseorganisatsiooni poole.
«Makedoonia on investeerinud võrkpalli palju raha ning kümme aastat rasket tööd. Paljud mängijad on oma karjääri lõppfaasis ning mängisid tõenäoliselt viimast korda rahvuskoondises. EM-finaalturniir oli kõikidele Makedoonia võrkpallisõpradele unistuseks. Palume teil pöörata tähelepanu raskekujulisele reeglite rikkumisele, et seda ei juhtuks enam kunagi,» jätkati pöördumises, millele kirjutasid alla Makedoonia Võrkpalliliidu president Petar Jovanovski ja peasekretär Zoran Karanovic
Makedoonia Võrkpalliliit andis oma emotsioonidest märku ka Twitteris. «Häbiväärne, Tšehhi. Need ei ole võrkpalli väärtused.»


description: Eesti Olümpiakomitee (EOK) ning Haridus- ja Teadusministeerium (HTM) haridusstipendiumi pälvisid 26 tippsportlast, teiste seas karjääri lõpetanud suustaja Kristina Šmigun-Vähi.

title: Kristina Šmigun-Vähi sai sügissemestri haridusstipendiumi

maintext:
EOK ja HTM toetavad endisi ja praeguseid tippsportlasi 2016. teisel poolaastal kõrg- ja kutsehariduse omandamisel 22146 euroga. Haridusstipendium määrati 26 sportlasele 18 spordialalt.
Haridusstipendiumite komisjoni liikme, Haridus- ja Teadusministeeriumi asekantsler Madis Lepajõe sõnul kujunes selle aasta teine stipendiumivoor edukaks. «Oleme koostöös EOK-ga haridusstipendiume välja andnud alates aastast 2003. Konkursile laekunud taotluste arv on aastaid stabiilne, mis kinnitab, et meetmel on Eesti spordisüsteemis täita jätkuvalt oluline roll,» ütles Lepajõe.
«Mul on hea meel, et Eesti sportlased peavad sporditegemise kõrval oluliseks haridustee jätkamist. Omandatud haridus ja ametioskused loovad eelduse, et sportlaskarjääri lõpetajal on kergem siseneda tööturule ja alustada uues eluvaldkonnas ilma pikema pausita. Samas on antud stipendium mõeldud ka neile tippsportlastele, kes langetavad kõrghariduse või elukutse omandamiseks valiku alles pärast oma karjääri lõppu,» lisas Lepajõe.
EOK sportlaskomisjoni esimehe, olümpiavõitja Gerd Kanteri sõnul on õpingute ja treeningute ühildamine hea viis sportlasel varakult alustada enda tuleviku kindlustamist. Lisaks leiab olümpiavõitja, et omandatud haridus ja õpitud amet on sportlastee järgselt uue elu alustamisel heaks stardiplatvormiks.
«Sajad Eestit esindanud sportlased on EOK ja HTM haridusstipendiumi toel saanud võimaluse jätkata haridusteed ja omandanud selle toel kõrg- või kutsehariduse. Haridusstipendiumi saab pidada kindlasti ka EOK ja HTM poolseks väikeseks tänuks sportlastele, nende poolt aastate jooksul Eesti spordi edusse ja arengusse panustatud aja ja energia eest. Iga stipendiumi pälvinud sportlane on selle märkamise auga välja teeninud. Loodan, et haridusstipendiumide väljaandmist jätkatakse ka edaspidi ja sellest saavad osa veel paljud tänased ja ka endised Eesti spordi tipud,» ütles lõpetuseks Gerd Kanter.
2016. aasta sügissemestri stipendiaadid on:
Sten-Erik Anderson (sõudmine), Valentin Bassov (veemoto), Meril Beilmann (laskesuusatamine), Priit Biene (enduro), Markus Ellisaar (kergejõustik), Timmo Jeret (jalgrattasport), Klen-Kristofer Kaljulaid (judo), Kaari Kink (võistlustants), Kristjan Koll (suusatamine), Toomas Kollo (suusatamine), Anastassia Kovalenko (motosport), Allar Lamp (kergejõustik), Alensandr Marmeljuk (judo), Kaarel Nurmsalu (kahevõistlus), Peeter Olesk (laskmine), Tanel Paabo (karate), Märten Pajunurm (jalgpall), Anna Pohlak (purjetamine), Piret Pormeister (suusatamine), Anneli Preimann (vibusport), Henri Roihu (purjetamine), Mario Saunpere (sulgpall), Kenneth Soo (käsipall), Kristina Šmigun-Vähi (suusatamine), Kati Tolmoff (sulgpall), Anette Veerpalu (suusatamine).
Stipendiaadid valis välja EOK stipendiumikomisjon koosseisus Madis Lepajõe ja Epp Rebane Haridus- ja Teadusministeeriumist, Tarvi Pürn Kultuuriministeeriumist, Ants Veetõusme Eesti Akadeemilisest Spordiliidust ning Martti Raju ja Siim Sukles Eesti Olümpiakomiteest.
2003. aastast EOK ja HTM-i koostöös välja antav haridusstipendium on osa noorsportlaste treeningtoetuste ja tippsportlaste koolitustoetuste projektist. Stipendiumi saavad taotleda praegused ja endised tippsportlased kõrgkooli või kutseõppeasutuse õppemaksu tasumiseks. Stipendiumikonkurss toimub kaks korda aastas. Eelmisel, 2015. aastal toetati kahel semestril kokku 60 sportlase õpinguid.


description: Londoni Chelsea jalgpalliklubi omaniku Roman Abramovitši jaoks on vastuvõetav ainult võit ning nii ringlevad iga kaotuse järel taas meedias jutud, et ta ei ole klubis toimuvaga ikka rahul. Midagi ei ole teistmoodi ka tänavusel hooajal.

title: Roman Abramovitši piits juba plaksub uue peatreeneri turjal

maintext:
Chelsea on Inglismaa kõrgliigas kahe viimase kohtumisega teeninud ainult 1 punkti ja tabelis ollakse 10 silmaga 5. kohal. Eelmise nädala reede õhtul kaotati koduplatsil 1:2 Ragnar Klavani tööandjale FC Liverpoolile ja seejärel asus Abramovitš pidama koheselt kriisikoosolekut, kirjutab Eurosport.
Eelkõige oli Abramovitš pahane, et Jürgen Klopp suutis taktikaliselt Antonio Conte üle mängida ja Liverpool oli platsil selgelt parem meeskond. Allikate väitel oli Abramovitš tulivihane ning Suurbritannia aja järgi veidike enne kella kümmet lõppenud matši järel toimus kriisikoosolek kuni kella üheni öösel.
Nii kirjutavad mitmed Briti väljaanded, et Conte on sattunud juba suure surve alla ja Abramovitš ootab kiiret tulemuste paranemist.


description: Maailma suuruselt kolmas maastikurattasõit 19. Tartu Rattamaraton lõppes lätlaste täieliku triumfiga. Terve poodium oli lõunanaabrite päralt. Võitis USA profiklubis Holowesko-Citadel Racing Team pedaaliv Andzs Flaksis. Parima eestlasena lõpetas Caspar Austa neljandana.

title: Galerii: lätlased tegid Tartu Rattamaratonil puhta töö

maintext:
Ka kaks aastat tagasi Tartu Rattamaratoni võitnud Flaksis tegi otsustava äramineku pärast Matu punkti. Andes oli ta edu 30 sekundit ja poole maa peal Astuveres juba ligi 4 minutit. Lätlane lõpetas ajaga 2:35.33, neli minutit ja kolm sekundit eespool teisest ja kolmandast kohast.
«Sain kohe sõidu algul aru, et tempo on aeglane. Mõtlesin proovida ja eeldasin ise, et sõidan rahulikult ning ootan tagant mõne jooksiku järgi, kellega koos lõpuni kõva tempot teha, aga kedagi ei tulnud,» oli lätlane üllatunud. «Tundus, et keegi ei tahtnud rünnata.»
Flaksise taga püsis lõpuni kaheksaliikmeline grupp, kus oli neli lätlast ja neli eestlast. Mis siis eestlastega juhtus? «Minuga ei juhtunud midagi. Aga eks teada oli, et see läheb kassi-hiire mänguks,» ütles parima eestlasena neljandana lõpetanud Caspar Austa. «Nii palju kui mina eestlastel silma peal hoidsin, siis oli Peeter Tarvis ainus, kes aktiivsust üles näitas, et Flaksist uuesti kinni püüda,» lisas ta. «Aga kui Flaksis minema läks, siis ei tehtud midagi teisiti, lihtsalt seisti. Tempo oli nii rahulik, et naersime, miks ühtegi tõukerattameest pundis pole,» lisas Austa.
Neli minutit pärast Flaksist saabunud kaheksaliikmelises pundis tõmbasid kõige pikema kõrre taas lätlased. Arnis Petersons oli kõva sprinterina selgelt grupi peas ja lõpetas teisena. Viimastel meetritel sai Capsar Austast mööda ka Martins Blums.
Naiste arvestuses tuli eestlannadel samuti võidust suu puhtaks pühkida. Võitis lätlanna Lelde Ardava (2012. aasta Tartu Rattamaratoni võitja). Janelle Uibokand lõpetas teisena. «Mulle tõesti meeldib siin Eestis sõita. Rada sobib mulle ja väga hea oli pärast nelja aastat taas võita,» rääkis Ardava.
Tartu Maratoni Kuubiku liidriks kerkis meestest Illar Lood ja naistest säiltas esikoha Reeda Tuula. Kokku läks täna starti 4813 ratturit, neist 2877 pikemale 89 km distantsile ja 1936 lühemale 40 km distantsile.
Järgmine ja ühtlasi hooaja viimane Tartu Maratoni Kuubiku etapp on 5. Tartu Linnamaraton, mis toimub 1. oktoobril.


description: Täna ja homme toimub Prantsusmaal Talence’is meeste kümnevõistlus, kus on stardis ka eestlane Maicel Uibo.

title: Täna: Maicel Uibo alustab Talence’i kümnevõistlust

maintext:
Pettumustvalmistava olümpia järel teeb Uibo Talence’is oma tänavuse hooaja neljanda kümmevõistluse. Rios kuulitõukes saadud null jättis Uibo 7170 punkti peale, kuid Prantsusmaal peetav kümnevõistlus annab talle võimaluse hooaeg positiivselt lõpetada.
Talence’is on stardis ka Rio olümpiamängudel uue rahvusrekordi püstitanud ning 8834 punktiga hõbemedali võitnud Kevin Mayer. Just Mayeril on suurepärane võimalus võita ka võistlussarja peaauhind 30 000 dollarit. Selleks tuleb tal koguda vähemalt 7942 punkti, mis tõstaks ta senisest liidrist Kai Kazmirekist ette.
Edela-Prantsusmaa linnas on võistlemas veel kuubalane Leonel Suarez (8654), ukrainlane Aleksei Kasjanovi (8479) ning Grenada kümnevõistleja Kurt Felix (8323). Uibo isiklik rekord on 8356 punkti.


description: Eelmisel aastal mõneti ootamatult poksi üliraskekaalu maailmameistriks kerkinud Tyson Fury ei ole seejärel rohkem ringi tulnud ja ta on kahel korral lükanud edasi ka enda kordusmatši Vladimir Klitškoga. Kui vahepeal ringlesid jutud, et Fury karjäär võibki olla läbi, siis tuleval aastal peaks mees lubaduste kohaselt siiski uuest ringis olema.

title: Poksi üliraskekaalu maailmameister tuleb siiski veel tulevikus ringi

maintext:
«Ma ei taha, et ta tuleks ringi vähese ettevalmistuse pealt. Ma tahan, et ta tuleks ringi olukorras, kus ta on nii vaimselt kui ka füüsiliselt 100 protsenti valmis,» teatas Fury treenerist onu Peter Fury Bayloric TV Boxingu kanalile.
«Siiski ei juhtu see sel aastal. Tõenäoliselt juhtub see järgmisel aastal. Ta tuleb veel tagasi,» lisas ta.
Fury lükkas ümber ka Anthony Joshua promootori Eddie Hearni väite, et Fury ei tule enam kunagi ringi ja lõpetab oma karjääri.
Kui Fury ei suuda nüüd kiirelt oma tervislikku seisundit adekvaatselt põhjendada, siis võib ta ESPNi teatel ilma jääda WBA ja WBO meistrivöödest. Lisaks on tema käes ka IBO tiitel.


description: Eesti jalgpallikoondise kapten Ragnar Klavan lõi täna oma esimese värava FC Livepooli särgis, kui ta oli täpne liigakarika kohtumises Derby County vastu.

title: Video: Klavani esimene värav Liverpooli särgis

maintext:
Taas põhikoosseisu tõusnud Klavan lõi Liverpooli võidumängus matši avavärava
Vigastusest paranenud Eesti jalgpallikoondise kapten Ragnar Klavan oli täna taas FC Liverpooli algkoosseisus, kui meeskond kohtus liigakarika kolmandas ringis Mart Poomi kunagise tööandja Derby Countyga. Liverpool teenis võõrsil kindla 3:0 võidu, enda esimese värava Liverpooli särgis sai kirja ka Klavan. Joel Matipi keskkaitsepartnerina alustanud Klavan viis Liverpooli matši 24. minutil 1:0 juhtima ning selle skooriga avapoolaeg ka lõppes. Klavan saatis vasaku jalaga palli võrku Philippe Coutinho nurgalöögi järel. Teise poolaja alguses suurendas Liverpool kiiresti enda edu. Esmalt lõi 50. minutil Coutinho seisuks 2:0. Juba neli minutit hiljem sai tabamuse kirja Divock Origi. Liverpooli võit oleks võinud olla suuremgi, kuid rohkem võimalusi väravaks vormistada ei suudetud. Liigakarika neljanda ringi loos on kavas homme.


description: Täna ja homme toimub Prantsusmaal Talence’is meeste kümnevõistlus, kus on stardis ka eestlane Maicel Uibo. Postimees hoiab lugejaid võistluste käiguga kursis.

title: Uibo jätkab Talence’i kümnevõistlusel tagasihoidlikult

maintext:
Kuulitõuge (isiklik rekord 14.98; rekordigraafikus 14.38)
Kuulitõukes sai Uibo kaheksanda koha, tulemuseks jäi 13.96. Kolme ala järel on Uibo kaheksandal kohal ja koos on 2412 punkti. Rekordigraafikust jääb Uibo maha 123 punktiga.
Kaugushüpe (isiklik rekord 7.82; rekordigraafikus 7.54)
Uibo sai kirja tulemuse 7.27, mis jääb alla nii tema isiklikule rekordile kui ka tulemusele senises rekordigraafikus. Punkte sai selle eest Uibo 878 ja paikneb kokkuvõttes 1686 punktiga üheksandal kohal. Rekordigraafikule kaotab ta juba rohkem kui 100 punktiga.
100 meetrit (isiklik rekord 10,99, rekordigraafikus 11,10)
Uibo jooksis 100 meetrit 11,24ga ning oli oma jooksus eelviimane ehk viies. Esimese ala järel on Uibo 17 sportlase seas 808 punktiga (rekordgraafikuga -30) 12. positsioonil.
100 meetris näitas parimat aega kanadalane Pierce Lepage, joostes 10,46 (985 punkti), teine oli Aleksei Kasjanov 10,65ga (940) ning kolmas Kevin Mayer 10,82ga (901).
Enne võistlust:
Pettumustvalmistava olümpia järel teeb Uibo Talence’is oma tänavuse hooaja neljanda kümmevõistluse. Rios kuulitõukes saadud null jättis Uibo 7170 punkti peale, kuid Prantsusmaal peetav kümnevõistlus annab talle võimaluse hooaeg positiivselt lõpetada.
Talence’is on stardis ka Rio olümpiamängudel uue rahvusrekordi püstitanud ning 8834 punktiga hõbemedali võitnud Kevin Mayer. Just Mayeril on suurepärane võimalus võita ka võistlussarja peaauhind 30 000 dollarit. Selleks tuleb tal koguda vähemalt 7942 punkti, mis tõstaks ta senisest liidrist Kai Kazmirekist ette.
Edela-Prantsusmaa linnas on võistlemas veel kuubalane Leonel Suarez (8654), ukrainlane Aleksei Kasjanov (8479) ning Grenada kümnevõistleja Kurt Felix (8323). Uibo isiklik rekord on 8356 punkti.


description: Hannes Soomer osales möödunud nädalavahetusel Saksamaal Lausitzringil oma selle hooaja esimesel Supersport klassi maailmameistrivõistluste etapil, kus ta saavutas 21. koha.

title: Hannes Soomer saavutas Saksamaa MM-etapil 21. koha

maintext:
«Nädalavahetus oli väga keeruline,» võttis Kallio Racing Teamis Yamahal sõitev noormees etapi kokku. «Reedel proovisime väga palju erinevaid seadeid, mis ei töötanud lõpuks ükski. Laupäevasesse superpole'i tegime väga suure sammu edasi. Põhjus, miks me peame nii palju mootorratta seadega üldse tööd tegema, tuleneb võidusõidumootorist, mille mõned nüansid mõjutavad kogu mootorratta seadet, ja mida me pole enne kasutanud. Nüüd meil on kõvasti infot ja plaan, mida tuleb kahe nädala pärast Prantsusmaal teha, et eespool lõpetada.»
Soomer oli stardis 23. ja tõusis sõidu lõpuks kahe koha võrra. Tema meeskonnakaaslane, kes tegi samuti Lausitzringil Supersport klassi MM-debüüdi sel hooajal, soomlane Niki Tuuli, tegi aga suurepärase võistluse, sõites end meistrivõistluste liidri Kenan Sofuoglu järel teiseks ning ohustades liidrit terve võidusõidu vältel.
Soomeri aeg oli esimeses vabatreeningus 16., teises vabatreeningus 24., Superpole 1 sõidus 24. ja Superpole 2 sõidus 20.
Supersport klassi MM-i järgmine etapp toimub 2. oktoobril Magny-Cours'is Prantsusmaal.


description: Vaba Eesti Sõna

title: Avati Eesti Skautide- ja Gaidide maleva USAs Suurlaager „Järvemetsa - 60 - Mereküla“

maintext:
Avati Eesti Skautide- ja Gaidide maleva USAs Suurlaager „Järvemetsa – 60 – Mereküla“
Laagripere kohe peale Mereküla laagri avamist. Foto Rein Linask
Hommikul vara saabus Kanada esidusüksuse buss millega saabus kena kogus noori ja juhte Kanadast. Fotod: Rein Linask
Laupäeva, 6. augusti pärastlõunal avati laager Mereküla, mis seekord on ka suurlaager. Vormiriietes gaidid ja skaudid ning juhid marssisid uhketes pikkades rivides peaväljakule oma lippudega Kanadast saabunud Eesti Skautide ja Gaidide Orkestri „Kõla“ marsihelide saatel. Avapalvuse ütles praost Thomas Vaga, kes sidus oma kõne mereteemaga. Ta tuletas meelde, et Jeesus Kristus kõndis vee peal ning ka vaigistas tormist merd. Ka mainis ta, et eestlastele on meri alati tähtis olnud ning meri seob inimesi. Oma kõnes rõhutas ta mere mürinat ning palus ka laagrilistel lausuda kõvasti sõna “mürin”, et kuulda inimeste koosütlemise tugevust ning tunda, kui jõuline see sõna on.
Tervitussõnad laususid Eesti Skaudide- ja Gaididemalevate USAs juhid skm. Gunnar Tamm ja gdr. Leena Kangro, Välis-Eesti Gaidide Liidu peagaid, gdr. Ingrid Kütt, Eesti Skautide Liidu peaskaut, skm. Rein Linask, laagrite juhid skm. Gunnar Tamm ja ngdr. Linda Kangro, Eesti Skautide ja Gaidide Seltside Liidu esimees, skm. Mati Kobin ning Enno Agur.
Kuna Jüripäeval jäid üle andmata mõned ülendused, siis tehti seda nüüd. Gaideriks said Katrin Pillion ja Kristi Rakfeldt, nooremgaideriks Anne Holda. Noorem skautmasteriks löödi Jaan Sarapuu. Markus Kitsing oli sooritanud kõik kotkaskaudi punktid ning talle anti üle kotkaskaudi märk. Tema kotkaskaudi projektiks oli meie metsakiriku uuendamine. Laagrite juhid kuulutasid laagrid avatuks ning heisati Eesti, Ameerika ja Kanada lipud.
Avatseremoonia peaväljakul
Oli kuum ning päikesepaisteline pärastlõuna ning kõigil laagrilistel oli väga-väga palav olla peaväljakul. Nii skaudid kui gaidid pakkusid kõigile soovijatele vett juua, et sellele kuumusele vastu pidada. Peale laagrite avatuks kuulutamist lahkuti peaväljakult marsisammul ning suunduti skaut- ja gaidlaagritesse, et seal omakorda avatseremooniad läbi viia ning laagrilipud heisata. Seejärel läksid kõik oma all-laagritesse ning ka seal said lipud heisatud. Laagrid olid avatud ning valmis nädalasele laagrielule. Eks oli veel üht-teist sättida ning eriti just skautidel ja gaididel läheb kauem aega, et oma eluasemed kõrgustesse puude otsa ehitada.
Peale pesemas käimist ning õhtusööki suunduti tagasi all-laagritesse, kus valmistuti oma all-laagri lõketeks. Tore oli koos olla vanade sõpradega ning tutvuda uute inimestega. Arutati oma all-laagri nime üle ning otsiti ideid oma all-laagri hüüuks ning tublimad ka juba lõkke naljaks. Õhtu oli äärmiselt soe ja mõnus ning õhtutundidest lõkke ääres sai peagi hilisõhtu ning käes oli öörahu aeg. Kuigi kahjuks mõne hilisema lõkke ääres istuja ajas hoopiski telki äkiline vihmasadu.
Pühapäeva hommikupoolik veedeti taas all-laagrites, et paremini korraldada oma elamisi ning teha ettevalmistusi eesolevateks päevadeks. Varasel pärastlõunal aga tuli kõigil laagrilistel kiiresti koguneda peaväljakule, et läbida kohustuslik tuleohutuse kogunemine.
Peale lõunasööki aga oli aeg laagri ühistegevuseks, mis sel aastal oli muidugi seotud veega – oleme ju ikkagi Merekülas! Carl-Erik Skonberg korraldas laagrilistele üle järve köieveo, kus laagrilised olid jagatud kaheksasse meeskonda ning kordamööda üritati teisel pool järve olevat juhtide meeskonda vette tõmmata, või saada ise vette tõmmatuks. Vaid ühel laagriliste meeskonnal see õnnestus! Teistel lõppes köievedu aga madalas järvevees. Mis polnud sooja ilmaga sugugi mitte vastuvõtmatu, vaid hoopis suisa värskendav. Kuid viimasele meeskonnale läksid kõik laagrilised appi ning ühiselt saadigi juhid vette! Hästi tehtud! Teiseks mänguks olid korraldajad eelnevalt järvevette visanud tühjad veepudelid, kus sedelid sees mingite punktide arvuga. Meeskondadel oli siis vaja need ujudes ükshaaval järvest välja tuua ning viia oma meeskonna kätte, kus neid pidi valvsalt hoidma, et teised meeskonnad neid mitte ära ei varastaks.
Mis aga ikkagi juhtus. Kui aga nn. varas tabati ehk teda puudutati, pidi too pudeli tagasi loovutama ning korvpalliväljakule vangi minema, kust tuli end nalja või mõne muu tegevuse abil välja lunastada, et taas oma meeskonnale appi minna. Segadust kui palju, kuid lastel oli väga lõbus ja millal enne on lapsed ära öelnud vees olemisest. Kokkukogutud punktide tulemuse aga saame teada laupäeval.
Pühapäev lõppes ühislõkkega gaidide lõkkeplatsil. Lõkkevanadeks olid Magnus Skonberg ja Viktoria Hallikäär, kitarril saatis John Jester ning akordionil Enno Agur. Kordamööda tutvustati oma all-laagrite hüüdusid ning vahele lauldi ühislaule. Tublid hundud ning skaudid olid ette valmistanud ka lõkkenaljad. Lõkkeõhtu lõppedes meenutas skm. Enno Agur selle aasta alguses lahkunud Peeter Kopvillemit ning koos lauldi tema laulu “Läbi päeva ja öö”.
7. augusti hommiku seisuga on laagrielanikke kokku 181 (registreerimislehtede alusel), 133 USA-st, 47 Kanadast ning 1 Eestist. Kuigi, 2 Eestist pärit noort elavad praegu ajutiselt Kanadas ning registreerisid end Kanada all. Kuid kõik laagrielanikud ei olnud veel registreeritud.
Läbilõige USA osariikide kaupa:
1 Florida
3 Massachusetts
27 New Jersey
1 Montana
17 Pennsylvania
28 New York
1 Rhode Island
23 Maryland
30 Connecticut
2 Delaware
Need numbrid ning andmed ei ole lõplikud, sest ikka veel registreerib laagrilisi juurde. Lasteaeda oli end kas terveks nädalaks või ainult osalise ajaga registreerinud 3 last (pluss üks lapsevanem), kuid nad võtavad osa hundude all-laagri tegevuses.
Järgnevalt läbilõige teistest all-laagritest koos juhtidega:
34 hellakeste all-laagris, juhiks Lia Triantafylidis
21 hundude all-laagris, juhiks Jaan Sarapuu
28 gaidide all-laagris, juhiks Ilona Lane
20 skautide all-laagris, juhiks Silver Laur
16 vanemgaidide all-laagris, juhiks Viktoria Hallikäär
11 vanemskautide all-laagris, juhiks Magnus Skonberg
16 veimevaka all-laagris, juhiks Teele Jõgi
8 Udumäe all-laagris, juhiks Gunnar Tamm
3 (pluss 4) köögi all-laagris, vanemkokk Virve-Kai Bulla
8 veteranide all-laagris, juhiks Helvi KiikJester
3 ambulantsis, peaõde Karin Ulm-Must
8 tehnilises toimkonnas, juhiks Neeme Markus
Tihti me ei mõtle selle peale, et kui palju võib aega võtta ühe või teise asja ettevalmistamine. Seda enam, et kui palju võib aega võtta ühe nii suure ürituse organiseerimine nagu seda on nädalane laager, kus osaleb julgelt rohkem kui sada inimest. Või nagu juhtus sel suvel, ligi kakssada! Esimesed mõtted ning ettevalmistused saavad teoks juba eelneva laagri lõppedes. Ning tavaliselt valitakse uue laagri juhid oktoobrikuisel aastakoosolekul ning nemad omakorda valivad all-laagrite juhid. Kuigi juhtub ka vahest, et mõned noored tulevad ja pakuvad end ise. Ning seda on vaid rõõm näha!
Suurem ning tõsisem töö aga algab peale Jüripäeva. Eesti Skautide ja Gaidide Sõprade Seltside Liidu algatusel (eestvedajateks selle korraldamisel Leelo Linask ning Mati Kobin) käiakse kogu laagriala ning selle hooned läbi ning tehakse nimekiri parandustest ja koristustöödest, mis oleks vaja ära teha enne uue laagri algust.
Peale Jüripäeva nädalalõppu oli pea igal nädalalõpul näha laagrialal inimesi, kes tegid ning toimetasid, parandasid ja koristasid. Ametlikke talgunädalalõppe kuulutati välja neli, kuhu oodati nii laagriliste lastevanemaid kui muidu sõpru ja toetajaid. Ning talgulisi tuli! Tehti ära palju koristustöid ning parandusi, kuid kindlasti vajab ära märkimist, et peaköök sai renoveeritud – uus katus peale ning kööki uued pliidid ja lagi ning põrand. Nende tööde toetuseks annetasid raha Eesti Abistamiskomitee Ühendriikides ning Baltimore Eesti Selts. Samuti tuli rahaline toetus Baltimore Eesti Markuse koguduselt meie Metsakiriku hooldamiseks ning alalhoidmiseks. Ka said uue värvikorra peamaja esmaabitoad ning laagrialal vahetati mitmeid torustikke. Sissesõiduteel parandati suured augud, mis olid tekkinud peale suuri vihmasadusid. Toni Männik annetas osa liivast ning osa muretseti ise ning nüüd on meil järvekaldal kaunis liivarand. Kõiki töid ei jõua ära mainidagi, kuid alati leidub ikka ja jälle midagi, mis vajab natuke nokitsemist ning praegu laagri ajalgi on tehnilisel meeskonnal ning ka nende abilistel palju asju teha. Ning iga abikäsi on alati teretulnud!
Ja nii läheneski laagri algus. Esimene laagriline ehk peakokk Virve saabus juba 25ndal juulil, et alustada köögi kordasättimisega. Peale iga laagri lõppu pakitakse kõik köögitarbed kastidesse, mis seega ka tähendab, et enne iga laagri algust on kõik vajalikud asjad jälle vaja panna kööki oma kohtadele, kust neid igapäevaselt kogu laagri jooksul saab siis võtta ja kasutada. Et ikka oleks ilusti käe järgi. Ning kuna kööki renoveeriti, oli veel rohkemgi sättimist ning seadmist. Kuid kui ilus nüüd köök on ja kui palju lihtsam on süüa teha uute pliitidega, ja kui palju turvalisem!
Järgmised laagrilised-abitöölised hakkasid saabuma neljapäeval-reedel enne laagri algust, et alustada viimase minuti ettevalmistustega. Ja laupäeval hakkasid saabuma laagrilised. Paar noort Eestist, hulgaliselt Kanadast ja palju-palju meie oma inimesi, kokku 10-st Ameerika osariigist. Nagu eelpool mainitud, kokku ligi 200 laagrilist!
Alustati enda registreerimisega peamajas ning seejärel siirduti oma all-laagritesse, et telgid üles sättida ning valmistuda 9-päevaseks laagrieluks.
Peaköögis serveeriti lõunasööki ning taas siirduti all-laagritesse. Ning laagrilisi tuli aga ikka veel juurde. Nii kogu laupäevase päeva jooksul.
Vilve Ladon
(Järgneb)
Details Published: 28 August 2016


description: Vaba Eesti Sõna

title: Palju õnne, Lakewoodi Eesti kogukond!

maintext:
Palju õnne, Lakewoodi Eesti kogukond!
Rohkem fotosid pidustustest Lakewoodi Eesti Maja kodulehel Facebookis
Lakewoodi Eesti Ühing tähistas 70. juubelit
Teisel septembril tähistas Lakewoodi Eesti Ühing suure peoga oma 70. tegevusaastat.
Lakewoodi Eesti Ühingu 70. juubeli peol tantsitas rahvas ansambel “Väike mees” Eestist.
Tantsib “Saare Vikat” - Liisi Vanaselja ja Gunnar Tamm. Foto: Ulla Vinkman
Lakewood New Jersey’s oli kunagi suur eestlaste kogukond, nüüd aga üks suuremaid hassiidi juutide asustusi maailmas.
Ei ole lihtne uute naabritega läbi käia, kui nad keelduvad su kätt surumast. Päriselt. Esimesed eestlased saabusid Lakewoodi DP-na peale Teist Maailmasõda. On teada, et eestlasi leidus Ameerikas juba koloniaalajal, Delaware jõe kaldal, praeguses Christiana ja Swedesboro kandis, sest sinna asusid mitmed Rootsi kuningriigi kodanikud Uues Maailmas õnne otsima.
Sõjapõgenikest eestlased Lakewoodis asusid kohe inglise keelt õppima, adapteerusid uue kultuuri ja kommetega, säilitades samal ajal oma etnilise identideedi. Nende lapsed läksid Ameerika koolidesse, tegid sporti ja osalesid skautluses-gaidluses.
Täiskasvanud asusid tööle misiganes ametitel kus võimalik. Nii võis Eesti arst Ameerikas saada müürsepaks, advokaat kanafarmis talitajaks. Hakkaja põlvkond pidas riigi poolt antud sotsiaalabi häbiväärseks, igaüks püüdis ise hakkama saada, selle asemel et mitu põlvkonda jutti toidutalongidest elatuda.
Lakewoodis asuv Eesti Arhiiv Ühendriikides on eksisteerinud üle viiekümne aasta ja seda ainult annetuste toel ja vabatahtlike aktivistide tööjõuga. Seda imelisem on nii kaua kesta arvestades omapärast geograafilist asukohta. Eesti Arhiivi hea koostööpartner muutuvas maailmas on just linna teises otsas asuv Lakewoodi Eesti Maja - kodu Lakewoodi Eesti Ühingule.
Just Eesti Arhiivist leidis Eesti Maja tubli president Helica DeShaw LEÜ juubelinäituse jaoks mitmeid huvitavaid fotosid ajalooliseks ülevaateks. Tugev kogukonnatunne toimib Lakewoodis siiani.
On iseenesest mõistetav, et eestluse säilitamiseks tuleb meil kõigil anda oma osa. On ju Lakewoodi Eesti Majagi ehitatud annetatud maatükile, mille kinkisid 1933. aastal Konstantin ja Martha Lacht, kui osa oma talumaast. Eesti Maja ehitus viidi lõpule 1947. aastal. Arusaadavalt on altruismiks vaja aega ja raha. Alles hiljuti Ameerikasse emigreerunud eestlastel võtab aega, enne kui nad uute oludega kohanevad ja tasuvad töökohad leiavad, mis võimaldaksid neil eestlaste organisatsioone toetada nii ajaliselt kui rahaliselt.
Lakewoodist on pärit mitmeid Põhja Ameerikale olulisi “Eesti asja” tegelasi. Kanada aukonsuli Laas Leivati onu asus Lakewoodi juba 1920ndatel aastatel.
Kaks Eesti diplomaati, konsul Johannes Markus, kes esindas Eesti Vabariiki Kanadas alates 1959. aastast, oli Lakewoodis enne sõda, samuti Johannes Kaiv, peakonsul New Yorgis.
Juhan Simonson, väsimatu vabadusvõitleja ja kauaaegne Eesti Rahvuskomitee Ühendriikides president, oli Lakewoodi elanik. Kuid ei tohi unustada, et nende suurnimede kõrval on väliseestlaste identiteedi alalhoidmisel sama olulised kõik need vahvad naised, kes Eesti Majade koosolemiste jaoks heeringavõileibu ja kartulisalatit valmistavad, tugevad mehed, kes muru niidavad ja lund roogivad ning lapsed, kes tihtilugu enam eesti keelt vabalt ei valda, ent sellegipoolest õpivad tundide jagu eestikeelseid rahvalaule pähe, et seda kooris meeltülendavalt esitada.
“LEÜ 70” moto oli “Tulge koju”.
Peab nentima, et nii Andres Raudsepa juhitud kooslaulmine reede õhtul kui ametlik kava laupäeval mõjusid väga koduselt. Kõige hubasem oli aga kohtuda vanade tuttavatega, mis oli nagu suure perekonna kokkutulek.
Ajastul, kus multikulti ja piirideta piirituse promomine on päevateema, mõjub rahvusluse ja oma etnilise kultuuri austamine peaaegu ekstreemse tegevusena. On hea tunne, et meid, rahvuslasi, on oludele vaatamata siiski üsna palju.
Ave Maria Blithe
arhivaar/archivist Eesti Arhiiv Ühendriikides Estonian Archives in the U.S., Inc.
Details Published: 12 September 2016